Syaikh Yusuf Makassar : Ulama Sufi & Pejuang Terusir Yang Berjasa Kepada 3 Kerajaan

Assalamualaikum wbt. Segala puji bagi Allah. Selawat serta salam kepada Rasulullah saw, ahli keluarga dan para sahabat. Salam kecintaan kepada sekalian ulama’, daie dan mereka yang mengorbankan jiwa, masa dan tenaga mereka dalam penyebaran Islam.

Awal September lepas, saya telah bermusafir ke Iligan City, Mindanao, Selatan Filipina dalam misi bantuan mangsa pelarian perang Marawi. Dalam perjalanan ke sana lalu disambung perjalanan ke Tanah Jawa, kitab Bariq Al Anwar telah menjadi teman saya sepanjang permusafiran. Kitab Bariq Al Anwar adalah karangan Guru kami, Syaikh Sidi Rohimuddin An Nawawi Al Bantani mensyarahkan dan mentahqiqkan Sirrul Asrar karangan Syaikh Yusuf Makassar.

Saya sebenarnya dalam rencana menulis travelog saya di Mindanao, akan tetapi apabila membaca kitab tersebut, rasa sangat tertarik dan lantas mengambil keputusan menterjemah. Di mukaddimah kitab tersebut, dimuatkan biodata pengarang Sirrul Asrar yakni Syaikh Yusuf Makassar. Fakta yang sangat menarik, Syaikh Yusuf telah meninggalkan 23 buah kitab berbahasa arab dan kitab Sirrul Asrar adalah salah satunya. Syaikh juga ada mengarang kitab dalam bahasa bugis dan melayu.

Oleh kerana itu, pada tulisan kali ini, saya ingin berkongsi biodata Syaikh Yusuf yang diterjemahkan selain memasukkan beberapa tambahan maklumat yang saya rujuk dan perolehi ketika berada di Banten, Indonesia (Syaikh Yusuf pernah bermukim di Banten).

Nama & Nasab

Beliau ialah As Syaikh Al Alim Al Wali Ad Daie Al Muslih As Sufi Yusuf Taj Al Khalwati Al Makasari. Dilahirkan di Kota Gowa, Makasar yang terletak di kawasan negeri Sulawesi, Indonesia pada 8 Syawal 1036H yang bersamaan dengan 3 Julai 1626M. Syaikh digelarkan dengan gelar Tuanta Salamaka Ri Gow (bermaksud : Tuan Guru Penyelamat Kita dari Gowa).

Ayahnya adalah Abdullah atau nama bugisnya Gallarang Moncongloe yang merupakan adik beradik seibu sebapa Sultan Alauddin Daeng Marabbi Imangarang, Raja pertama Kerajaan Gowa yang memeluk Islam. Ibunya adalah Aminah Binti Dampang Go Mara dari keluarga bangsawan kerajaan Tallo. Kerajaan Goa – Tallo adalah kembar kerana kedua-duanya berasal dari kerajaan yang sama sebelum era Islam.

Nasab Ayah dan Ibu Syaikh Yusuf bertemu pada Raja Bugis kelapan iaitu Karaeng Tunatungka Lopi.

Sekilas Kisah Hidup

Sejak kemasukan Islam ke tanah Bugis, Islam telah diangkat menjadi agama rasmi Kesultanan Gowa pada permulaan kurun ke-17 M.  Silibus pengajian asas utama di Kerajaan Gowa adalah Qiraat Al Quran, penulisan, hafazan dan pengajian Quran.

Syaikh Yusuf Makassar telah mempelajari dibawah bimbingan para Ulama’ Kerajaan Gowa dengan memulakan pengajian Al-Quran di. bawah asuhan Gurunya iaitu Daeng Ri Tasamana. Beliau telah menamatkan pengajian Al Quran pada umur yang sangat muda.

Kemudian ayahnya menghantar Syaikh Yusuf ke Maahad Buntuala untuk menekuni bahasa arab dan Syariah Islamiah misalnya nahu, saraf, balaghah, mantiq, fiqh, tauhid dan hadis.

Kematangan dan kecerdikan Syaikh Yusuf terserlah sepanjang pengajiannya dan beliau menampakkan kecenderungan kepada ilmu tasauf.

Kemudian beliau berpindah ke Maahad Cikoang dan Gurunya adalah Al Alim Al Allamah Ad Daie ila Allah As Syaikh Jalaluddin Aidid, salah seorang Ulama’ Acheh yang datang ke Kesultanan Gowa.

Selepas beberapa tahun, lantaran kecerdasan dan kematangan beliau, Gurunya menunjukkan isyarat agar beliau melanjutkan pelajaran ke negara Arab, tempat perkembangan ilmu Islam.

Pada 22 September tahun 1633M, Syaikh Yusuf telah berangkat ke Banten untuk mendalami ilmu dengan menumpang salah satu kapal melayu dari Melaka.

Lalu beliau bertemu para Ulama’ dan para masyaikh serta para pimpinan Banten antaranya ialah Putera Mahkota Kesultanan Banten, Sayyid Abdul Fatah ibnu Sultan Sayyid Abu Mafakhir Abdul Qadir (1598-1650M) – Sultan Banten.

Kemudian beliau melanjutkan perjalanan ke Acheh dan di sana beliau berjumpa Syaikh Nuruddin Muhammad bin Ali bin Hasanji bin Muhammad Hamid Ar Raniri (w 1658M). Syaikh Yusuf telah mengambil dan mendapat ijazah tarekah Qadiriah dari Syaikh Nuruddin Ar Raniri.

Pada pertengahan tahun 1649M, Syaikh Yusuf menuju ke Yaman pula dan berjumpa Syaikh Sufi Abdullah Muhammad Abdul Baqi (w. 1664M) dan mengambil ijazah Tarekah Naqsyabandi. di Kota Zabid, Yaman. Syaikh Yusuf belajar di bawah bimbingan Ulama’ Zabid As Sayyid Ali Az Zabidi dan mendapat ijazah darinya sebagaimana juga beliau telah bertemu Imam Abdullah bin Alwi Al Haddad Al Hadhrami (1044-1132H) dan mendapat ijazah Ba alawi dan membaca kitab tasauf dengan Imam Abdullah Al Haddad.

Selepas tinggal di Yaman untuk satu tempoh, beliau berpindah ke Makkah Al Mukaramah untuk menunaikan Haji sambil melanjutkan pelajaran.

Kemudian beliau menuju Madinah Al Munawarah dan bermukim agak lama di masjid Nabi saw. Beliau menuntut ilmu di Madinah di bawah asuhan tiga orang Ulama’ yang masyhur yang menjadi tumpuan para pelajar melayu ketika itu.

Tiga ulama’ itu adalah Syaikh Safiuddin Ahmad Qusyasi (w.1661 M), Syaikh Burhanuddin ibnu Syaikh Ibrahim bin Husain bin Syihabuddin Al Kurdi Al Kurani Al Madani (w.1690 M) dan dari beliau mendapat ijazah Tarekah Syathariah darinya dan Syaikh Hasan Al Ajami (T 1701 M).

Syaikh menyambung permusafiran beliau ke Syam dan belajar dan mendapat tarbiyah di bawah bimbingan Syaikh Sufi dan Al Muhaddis iaitu Abu Al Barakat Ayub bin Ahmad bin Ayub Al Khalwati Al Qurasyi dan dari Syaikh ini, Syaikh Yusuf telah mendapat ijazah Tarekah Khalwatiah.

Oleh kerana Gurunya kagum dengan keistimewaan, ilmu dan kedudukan yang beliau telah perolehi, Gurunya telah mengurniakan gelaran (laqab) Taj al Khalwatiah (Mahkota Tarekah Khalwatiah). Oleh itu, Syaikh Yusuf mempunyai banyak gelaran dan nama penuhnya menjadi seperti berikut :

Al Haj Yusuf Mahasin Hidayatullah Taj Al Khalwatiah Al Makassari.

Beliau kemudian menuju ke Istanbul, Turki dan mengambil banyak pengalaman ilmu dan adab. kemudian kembali ke Makkah dan menetap suatu tempoh untuk beribadah dan muzakarah ilmu. Ketika dalam tempoh itu, Syaikh Yusuf telah bermula mengajar para penuntut ilmu berbangsa melayu di musim Haji di Tanah Haram terutama para penuntut keturunan Bugis.

Sebahagian Murid Syaikh Yusuf

Sebahagian muridnya yang beliau memberi sanad dan memberikan kepercayaan untuk mengajar dan mereka berhasil mendapatkan pengiktirafan Syaikh Yusuf di Makkah ialah –

Kesemua tiga muridnya itu berasal dari Sulawesi Selatan dan mereka berperanan besar menyebarkan tarekah khalwatiah Gurunya di Makassar.

Kehidupan Bermasyarakat

Syaikh Yusuf kembali ke Gowa – Tallo dengan penuh cita-cita mengajar manusia di tanah airnya. Malangnya, impiannya buntu dengan sebab beliau melihat perubahan yang telah berlaku di negerinya. Peperangan telah berlaku antara Kesultanan Gowa menentang Syarikat Belanda, Vereenigde Oostindische Compagnie (VOC) dan Aru Palaka yang mana Kesultanan Gowa menyerah kalah ke Orang Belanda hingga membawa kepada perjanjian aman Bungaya pada 18 November 1667M antara Sultan Hasanuddin dan Cornolis Speelman (wakil VOC).

Kesan perjanjian itu ialah Kekuasaan Kesultanan Gowa menjadi terhad dan kemasukan orang-orang Belanda di dalam urusan kerajaan Gowa. Hal itu menyebabkan Kerajaan Gowa melemah.

Syaikh Yusuf telah melihat penularan terzahirnya kemunafikan seperti permainan judi, minum arak, pertaruhan, bersabung ayam dan penyembahan berhala ditambah kelemahan Sultan mengatasinya.

Syaikh Yusuf telah memanggil sebahagian anak muridnya dan sahabatnya. Beliau memberi semangat agar sekaliannya terus menyambung usaha dakwah yang telah mereka zahirkan. Syaikh Yusuf juga mengambil baih janji dari mereka untuk menegakkan syiar Islam dan menentang perkara munkar di negeri mereka.

Syaikh Yusuf tidak menyaksikan banyak perubahan selepas banyak usaha dan cubaan, kerana merasakan semua percubaan tidak akan berjaya selama mana Sultannya lemah. Lalu Syaikh Yusuf meninggalkan Gowa kali kedua menuju ke Banten pada tahun 1672M. Di Banten, beliau berjumpa Sultan Banten yang agung, Sultan Ageng Tirtayasa. Sultan Tirtayasa telah menyambut kedatangan dan mendekati beliau. Baginda telah melantik Syaikh Yusuf sebagai Mufti Kesultanan Banten. Syaikh Yusuf menjadi masyhur serta menjalani kehidupan dengan tawadhu’ dan sentiasa menyeru manusia kepada Jalan Allah.

Setelah kemasukan orang eropah, Kesultanan Banten mencapai banyak kemajuan untuk merealisasikan impian mereka lebih lebih lagi pada era Sultan Agung Banten, Sultan Ageng Tirtayasa yang mempunyai ketokohan mengambil keistimewaan dari penjajah yang mereka laksanakan di Banten.

Malangnya, pada tahun 1676M, tatkala kepulangan Putera Mahkota Banten dari Ibadah Haji (digelarkan Sultan Haji selepas ditabal menjadi Sultan) yang mana Baginda adalah harapan untuk meneruskan pembangunan dan kemajuan negeri Banten. Harapan itu sia-sia apabila putera Mahkota itu menjalinkan hubungan baik dengan orang Belanda dan menyerupai mereka dalam banyak hal hingga memberi peluang orang-orang belanda mencampuri urusan negeri Banten.

Bukan itu sahaja, malah sultan Haji dengan kerjasama Belanda sanggup melakukan kudeta dan mengkhianati Ayahandanya (Sultan Tirtayasa) hingga memenjarakan Ayahandanya di Batavia (Jakarta) sampai Sultan Titayasa mangkat di penjara pada tahun 1962M.

Melihat sejarah sultan haji yang sangat jelek itu, timbul cerita – cerita rakyat yang hampir kesemuanya jauh dari kebenaran sejarah direka bertujuan menutup keslaahan sultan haji yang khianat yang membuatkan orang Banten malu. Antara cerita rakyat ialah, dikisahkan bahawa yang melakukan pemberontakan terhadap Sultan Ageng Tirtayasa, bukan lah sultan Haji tetapi orang lain yang berasal dari Pulau Putri atau Pulau Majeti. Terdapat pelbagai lagi versi cerita yang panjang lebar yang tidak dapat ditulis semuanya pada tulisan kali ini.

Jika di Banten, kisah pengaruh Syaikh Yusuf cuba ditutup kerana apabila kisah Syaikh diangkat, pasti akan terbuka kisah pengkhianatan anak kepada Ayahanda di dalam Kesultanan Banten yang sangat memalukan.

Ketika Sultan Ageng Tirtayasa dalam tahanan VOC Belanda, para pengikut setia pimpinan Pengeran Purbaya, Pangeran Kulon dan termasuk Syaikh Yusuf Makassar meneruskan perjuangan menentang Belanda. Syaikh Yusuf adalah sahabat baik Sultan Tirtayasa yang dikenali sejak sebelum menjadi Sultan. Untuk mengeratkan hubungan, Sultan Ageng Tirtayasa telah menikahkan Syaikh Yusuf dengan puteri Baginda.

Syaikh Yusuf telah berhadapan bahaya dan beliau bermula berjuang di Banten demi mendaulatkan syiar Islam, hal ehwal orang Islam melalui penentangan terhadap sultan Haji – Belanda. Syaikh Yusuf ingin melindungi Kesultanan dari campur tangan orang asing dalam hal ehwal negeri. beliau berjuang bersama para sahabat karib yang terdiri dari keluarga Kesultanan melawan orang Belanda pada tahun 1682 M.

Beberapa cubaan telah dilakukan Syaikh Yusuf bersama 5000 orang pengikut termasuk 1000 orang dari Makassar dan melayu yang siap berjihad bersama Gurunya. Dari Padaherang (desa di kecamatan Padaherang, Pangadarang, Jawa Barat), pasukan Syaikh Yusuf telah melakukan penyerbuan ke benteng VOC Belanda. Namun pada tanggal 25 September 1683M, VOC melakukan serbuan besar-besaran ke Padaherang. Akibatnya ramai pangeran, pembesar Banten gugur syahid. Isteri dan puteri Syaikh Yusuf di tawan VOC Belanda. Sementara, Syaikh Yusuf dan sebahagian muridnya berjaya loloskan diri ke daerah Banjar dan kemudian berpindah-pindah tempat sambil mencari peluang menyerang VOC Belanda hingga akhirnya tiba di Mandala, di Sukapura.

Belanda mengalami kesulitan menangkap Syaikh Yusuf yang dikelilingi para gerilawan siap mati mempertahankan Guru mereka. Akhirnya, Belanda menukar taktik. Van Happel, orang utusan Belanda telah berpakaian seperti arab berpura-pura masuk seperti tawanan berhasil menyusup masuk melepasi para gerilawan.

Van Happel masuk ke sebuah tempat yang bernama Karang dengan membawa anak perempuan Syaikh Yusuf yang bernama Asma’ yang dahulunya di tangkap VOC Belanda. Van Happel yang menghormati Syaikh Yusuf telah memohon maaf datang dengan cara demikian dan memujuk Syaikh Yusuf agar berunding. Anak perempuan Syaikh Yusuf, Asma terlebih dahulu diajar oleh Belanda agar memujuk ayahnya. Pada tanggal 14 Disember 1683 M, Syaikh Yusuf berangkat ke Cirebon. Dari sana belliau bersama anggota keluarganya dan 12 murid serta pasukannya di bawa ke Batavia (Jakarta) dan dimasukkan ke dalam penjara. Meskipun Syaikh Yusuf dipenjara, pengaruhnya tidak dapat dibendung.

Disebabkan itu, Belanda telah membuang Syaikh Yusuf dan 49 orang bersama beliau ke pulau Ceylon (sekarang Sri Langka). Ketika tempoh pengusiran di pulau itu, terbuka peluang dakwah yang luas kepada Syaikh Yusuf dan Syaikh Yusuf telah mengarang beberapa risalah ilmiah di sana.

Kemudian pada tahun 1693 M, Syaikh Yusuf di usir pula ke Kota Koop Die Goeie Hoop atau dalam bahasa Inggeris Cope Of Good Hope (atau orang melayu memanggil Tanjung Harapan) dan Cape Town di Afrika Selatan.

Penjajah Belanda mengusir beliau  ke Afrika Selatan agar ia terpisah dan berjauhan dari melaksanakan cita citanya yang tinggi iaitu dakwah, mengajar dan membimbing masyarakat.

Moga-moga mereka yang zalim itu mengetahui bahawa hanya takdir Allah sahaja yang menentukan berjaya atau tidak niat mereka. Perancangan mereka yang pada zahirnya buruk (membuang Syaikh Yusuf ke Afrika Selatan) namun sebaliknya telah menjadi kebaikan, kejayaan dan cahaya yang mana Allah telah kehendaki cahaya Islam sampai kepada ummat di Afrika melalui tangan Syaikh Yusof Al Makassar.

Firman Allah Taala :

وَعَسَىٰٓ أَن تَكۡرَهُواْ شَيۡ‍ٔٗا وَهُوَ خَيۡرٞ لَّكُمۡۖ وَعَسَىٰٓ أَن تُحِبُّواْ شَيۡ‍ٔٗا وَهُوَ شَرّٞ لَّكُمۡۚ وَٱللَّهُ يَعۡلَمُ وَأَنتُمۡ لَا تَعۡلَمُونَ ٢١٦

“Boleh jadi kamu membenci sesuatu, padahal ia amat baik bagimu, dan boleh jadi (pula) kamu menyukai sesuatu, padahal ia amat buruk bagimu; Allah mengetahui, sedang kamu tidak mengetahui”. (AL BAQARAH : 216)

Syaikh Yusuf dibuang negeri ke tempat yang baru dan persekitarannya yang kompleks dan amat berbeza dengan tempat tinggal sebelum ini yang mana tempat baru diselubungi dengan kegelapan kufur dan kesesatan. Tiada langsung kelihatan cahaya Islam di tempat baru.

Para penjajah menyangka hasrat mereka tercapai dengan ‘membuang’ Syaikh Yusuf dengan harapan Syaikh Yusof melemah dan meninggalkan usaha dakwahnya kerana tiada kesediaan dengan situasi bumi yang gersang untuk usaha dakwah. Akan tetapi apa yang terjadi adalah sebaliknya.

Firman Allah Taala :

وَيَمۡكُرُونَ وَيَمۡكُرُ ٱللَّهُۖ وَٱللَّهُ خَيۡرُ ٱلۡمَٰكِرِينَ ٣٠

“Mereka menjalankan tipu daya dan Allah menggagalkan tipu daya (mereka), kerana Allah sebaik-baik yang menggagalkan tipu daya”. (AL ANFAL : 30)

Firman Allah Taala lagi :

يُرِيدُونَ أَن يُطۡفِ‍ُٔواْ نُورَ ٱللَّهِ بِأَفۡوَٰهِهِمۡ وَيَأۡبَى ٱللَّهُ إِلَّآ أَن يُتِمَّ نُورَهُۥ وَلَوۡ كَرِهَ ٱلۡكَٰفِرُونَ

“Mereka hendak memadamkan cahaya Allah (agama Islam) dengan mulut mereka, sedang Allah tidak menghendaki melainkan menyempurnakan cahayaNya, sekalipun orang-orang kafir tidak suka (akan yang demikian).” (AT TAUBAH : 32)

Mereka yakni penjajah tidak mengetahui bahawa para pemuda yang berjuang di jalan Allah diibaratkan bagai gunung yang teguh.  Cahaya mereka sesekali tidak terpadam dengan apa jua halangan sekalipun dan kesungguhan berdakwah kepada Allah sudah sebati dengan jiwa mereka dalam setiap hal dan keadaan sekalipun.

Barangsiapa yang hal jiwanya bersama Allah, sungguh Allah tidak akan abaikan dirinya dan dipelihara Oleh Allah selama-lamanya. Maka tiadalah Syaikh Yusuf memberi perhatian lain melainkan menumpukan dengan kesungguhan dalam berdakwah kepada manusia di sana dengan penuh hikmah dan bermuamalah dengan baik dan menunjukkan akhlak yang mulia. Lalu tersebar luas lah Islam melalui tangannya di Cape Town,  satu negeri di Afrika Selatan.

Kecintaan Syaikh Yusuf berkembang kepada umat manusia di sana termasuk orang bukan Islam.  Allah telah memberi Hidayah kepada ummat manusia di sana dalam jumlah yang besar dengan asbab dakwah Syaikh Yusuf dan inilah dikira julung kali pertama sampainya Islam ke negara tersebut.

Limpahan dan pertolongan diberikan terus kepada Syaikh Yusuf apabila ribuan manusia memeluk Islam di Afrika Selatan sejak 400 tahun. kebanyakan orang Islam di sana ialah orang arab, hindi, melayu dan sebahagian kecil penduduk asal. Syaikh Yusuf diibaratkan seperti pemimpin kerohanian bagi komuniti Islam di Cape Town dan Afrika Selatan.

Orang Islam di sana tersebar hingga sekarang di setiap negeri di Afrika Selatan. akan tetapi mereka tetap konsisten di Cape Town. Mazhab fikh yang dominan adalah Mazhab Syafie kerana asal usul penduduk di Cape Town adalah dari Indonesia, Malaysia dan Hadrami (Yaman).

Kewafatan

Syaikh Yusuf Al Makassar rhm wafat pada usia menghampiri 73 tahun di daerah Makassar, Cape Town pada tahun 1111H bersamaan 24 Mei 1699 M. Di dirikan pemakaman dan kubah yang selayaknya sesuai dengan kehormatan Syaikh Yusuf. Makamnya di ziarahi para pelajar dan para pecintanya dan sekalian penziarah.

Pemerintah Kesultanan Banten dan Penguasa Kesultanan Gowa di Makassar meminta kepada Pemerintah Belanda agar membawa jasad Syaikh Yusuf kembali ke kampung halamannya. Malangnya, permintaan itu tidak dipandang penting oleh Belanda.

Pemerintah Banten dan Gowa terus berulang kali meminta dan meminta sehingga pemerintah Belanda bersetuju. Kemudian, jasad Syaikh Yusuf telah dipindahkan selepas 5 tahun setelah kewafatannya. Peristiwa demikian berlaku pada 5 April 1759M, tarikh yang mana keranda Syaikh Yusuf tiba di Kesultanan Gowa. kemudian beliau di tanam kali kedua di perkuburuan yang masih kekal ada hingga sekarang di Kampung Lakiung. Di isytiharkan perkuburan Syaikh Yusuf kepada penduduk Sulawesi Selatan dengan nama Kubang.

Tempat pemakaman di Kampung Makassar, Cape Town, Afrika Selatan masih wujud sebagai penanda peristiwa bersejarah bagi komuniti melayu tempatan di sana dan masih diziarahi hingga kini.

Keilmuan, dakwah dan kepahlawanan Syaikh Yusuf terus dikenang oleh masyarakat bukan hanya di Sulawesi dan Banten tetapi juga di Afrika Selatan. Bahkan, Nelson Mandela, mantan presiden Afrika Selatan, menyebutnya sebagai ‘Salah Seorang Putra Afrika Terbaik’ kerana sumbangan besar Syaikh Yusuf kepada penduduk di sana.

Syaikh Yusuf juga diberi gelar pahlawan oleh Afrika Selatan karena dianggap sebagai sosok yang menginspirasi Nelson Mandela, bekas Presiden Afrika Selatan yang anti-apartheid. Nelson Mandela bertahan menghadapi penderitaan di penjara selama puluhan tahun karena terinspirasi dari perjuangan Syaikh Yusuf Makassar.

Syaikh Yusuf rela dibuang dari tanah airnya, hanya karena keyakinan politiknya bahwa Indonesia suatu saat bisa merdeka. Spirit tersebut yang membuat Nelson Mandela boleh bertahan di bawah penderitaan penjara.

Bukan itu sahaja, nama tanah kelahirannya, Makassar dijadikan nama sebuah kampung juga di Afrika Selatan nisbah kepada Syaikh Yusuf Makassar yang telah menjadi de facto tempat tersebut.

Syaikh Yusuf Makassar juga dianugerahi gelar Pahlawan Nasional oleh Presiden Soeharto dengan SK Presiden : Keppres No. 071/TK/1995, Tgl. 7 Agustus 1995.

Karangan- Karangan Syaikh Yusof Makassar

Syaikh Yusuf telah mengarang beberapa kitab dan risalah dengan pelbagai bahasa seperti bahasa arab, Sulawesi dan Melayu. Akan tetapi kami hanya sebutkan karangan beliau yang di karang dalam bahasa Arab sahaja dalam senarai manuskrip bahasa arab yang di dapati di Perpustakaan Leiden dan pusat koleksi lain di New Zealand oleh senarai tangan P Voorhoeve.

Kitab-kitab karangan Syaikh Yusuf adalah seperti berikut :

Sanad Tarekah Syaikh Yusuf

Syaikh Yusuf mendapat tarbiyah dan menjalani tarekah Khalwatiah di Dimasyq bawah tarbiyah Abi Al Barakat Ayub bin Ahmad Al Khalwati Al Qurasyi. Beliau dan juga mendapat sanad tabaruk tarekah Qadiriah dan Naqsyabandiah. bahkan Syaikh Yusuf menyebutkan dalam kitabnya Safinah An Naja bahawa beliau mengambil sekurang-kurangnya 17 tarekah bersanad dengan salasilah yang bersambung hingga Rasulullah Saw. Berikut adalah salasilah Tarekah Khalwatiah Syaikh Yusuf Al Makassar :

Rujukan :


Kenapa Gula-Gula Getah Diharamkan Di Singapura?

Dalam banyak-banyak negara, Singapura merupakan yang paling tegas dalam melaksanakan undang-undang. Mungkin kerana rakyatnya yang berdisiplin, atau pemimpinnya agak keras.

Mungkin juga kerana negaranya kecil, sekali gus lebih mudah dan terurus. Tetapi apa yang pasti, pengharaman gula-gula getah di Singapura seharusnya diteliti.

Cadangan ini dibawa Menteri Pembangunan Kebangsaan kepada Lee Kuan Yew pada tahun 1983.

Pembentangan Teh Cheang Wan menekankan bagaimana gula-gula getah menjadi masalah penyelenggaraan dalam apartmen-apartmen perumahan awam.

Ada juga anasir yang membuang gula-gula getah dalam peti surat, lubang kunci dan butang lif. Ini belum lagi dikira dengan sisa di lantai, tangga dan laluan jalan kaki, yang menelankan perbelanjaan tinggi untuk dibersihkan.

Tetapi Kuan Yew berpendapat bahawa pengharaman ialah suatu tindakan yang terlalu drastik (Coupland, 2013). Sebelum Kuan Yew meninggalkan Sri Temasek, pentadbiran beliau menyiapkan sebuah projek bernilai SG$5 bilion.

Mass Rapid Transit (MRT) menghubungkan banyak lokasi dalam Singapura untuk merancakkan lagi perhubungan dan ekonomi. Sekali lagi segelintir dalam kalangan rakyat Singapura tidak bertanggungjawab. Dulu mereka menampalkan sisa dibawah kerusi bas.

Sekarang ini kerusi MRT pula.

Tidak cukup dengan itu, mereka juga gatal tangan melekatkan sisa pada sensor pintu, menyebabkan gangguan perkhidmatan terus. Jarang sekali perkara sebegini berlaku.

Tetapi sekali berlaku, kosnya terlalu tinggi – dan pelaku pula sukar dicari. Maka pada tahun 1992, pentadbiran Singapura sekarang ini dibawah Goh Chok Tong membawa semula usul Cheang Wan. Gula-gula getah perlu diharamkan.

Dibawah Akta Kawalan Pengeluaran, Singapura mengembangkan sekatan daripada hanya t3mb4kau dan minuman keras kepada gula-gula getah (Metz, 2015).

Chok Tong membenarkan “tempoh peralihan” untuk memudahkan urusniaga tempatan. Semua kedai dikehendaki menghabiskan stok sehingga suatu tarikh, yang gula-gula getah diharamkan terus.

Seperti yang boleh dibayangkan, ramai yang tidak berpuas hati. Ada yang pergi ke Johor Bahru semata-mata untuk membeli gula-gula getah.

Tetapi kerajaan tidak membuat pusingan semula, siap menamakan terus sesiapa yang terlibat dalam jen4y4h gula-gula getah. Cara ini mengekang pengimportan dalam pasaran gelap pun.

Pihak antarabangsa pun terkejut, lebih-lebih lagi selepas seorang remaja Amerika Syarikat berdepan dengan masalah undang-undang di Singapura. Pada tahun 1994, mahkamah Singapura menjatuhkan hvkvman terhadap Michael P. Fay kerana vandalisme.

Tetapi beliau sebenarnya menyembur cat, bukannya makan gula-gula getah. Cuma biasalah – pihak media juga membuat pendedahan undang-undang ketat Singapura yang lain seperti “gula-gula getah” dan “wajib mengepam tandas awam selepas guna”.

Gula-gula getah katanya boleh merancakkan kreativiti dalam minda (Tumonis, 2018). Apabila ditanya BBC jika sekatan ini boleh mengekang kreativiti, Kuan Yew membalas, “kalau kalian tidak boleh berfikir kerana tidak dapat mengunyah, pergi beli pisang.” (Day, 2000).

Dan Singapura mempertahankan sekatan ini sehingga tahun 1999, apabila Bill Clinton membawa perjanjian perdagangan bebas (FTA) untuk Singapura.

Nilai perdagangan dalam FTA ini sememangnya tinggi, yang manfaatnya pula kelihatan tergantung sekejap angkara gula-gula getah. Dibawah FTA, semua perdagangan harus bebas tariff dan halangan.

Tiada unsur berat sebelah boleh dibuat mana-mana kerajaan atas dasar memelihara industri tempatan. Jadi kerajaan Singapura menghadapi kesukaran. Syarikat Wrigley juga mengupah lobi Phil Crane dari Illinois untuk memastikan gula-gula getah agenda utama FTA.

Dan akhirnya Singapura membenarkan pasaran kecil, yakni gula-gula getah boleh membawa manfaat kesihatan sahaja.

RUJUKAN:

Coupland, D. (2013). Worst. Person. Ever. Random House. Halaman 121.

Day, P. (2000, Julai 5). Singapore’s elder statesman. BBC News.

Metz, E. (2015, Mac 28). Why Singapore banned chewing gum. BBC News.

Tumonis, W. (2018, November 16). How Gum Chewing Can Enhance Creative Thinking. Tumonis Post.


Disinilah Tersemadinya Gajah Mammoth Terakhir

Bagi
yang mengikuti filem-filem Ice Age,
watak Manny semestinya berada dalam minda. Manny merupakan seekor gajah berbulu
lebat, persis seperti mammoth yang sudahpun pupus dari kehidupan sekitar
400,000 tahun dahulu. Meskipun sudah lama, mammoth merupakan antara haiwan yang
sangat mudah dikaji oleh kerana penemuan-penemuan saintifik yang baik. Terdapat
beberapa bangkai yang ditemui beku di sekitar Siberia dan Alaska, bersertakan
tebaran fosil, gigi, kandungan perut, najis dan juga lukisan-lukisan prasejarah
di gua oleh manusia kontemporari.

Antara
falasi moden ialah mammoth mempunyai saiz gergasi. Sebenarnya tidak. Mammoth
mempunyai saiz seakan-akan sama dengan Gajah Afrika. Mammoth jantan mempunyai
ketinggian 270-340sm dengan purata berat 6,000 kg. Manakala betina pula sekitar
260-290 sm dengan purata berat 4,000 kg. Anak mereka mempunyai purata berat
dalam 90 kg. Dan setiap ekor mammoth dilahirkan dengan bulu lebat yang sesuai
untuk memanaskan badan semasa iklim sejuk. Bangkai-bangkai yang ditemui pula
menunjukkan bulu panjang di luar dengan satu lagi lapisan bulu pendek di bawah.

Habitat
di iklim sejuk telah mengecilkan telinga dan ekor mereka untuk mengelakkan
pembekuan (frostbite). Gigi gerhamnya pula unik, kerana boleh tumbuh semula
sebanyak enam kali. Dan untuk pertahanan diri, mammoth mempunyai gading panjang
bercangkuk. Purata jangka hayat pula sekitar 60 tahun sahaja.

Meskipun
dengan segala ciri-ciri kekuatan, mammoth malangnya tumpas kerana manusia. Hidup
mereka sebenarnya tiada beza pun dengan gajah sekarang, mungkin dengan sifat
agresif sedikit. Namun sepertimana gajah-gajah moden diburu, begitulah nasib
ditimpa mammoth sekitar 4,000 hingga 10,000 tahun yang lalu. Masa kejatuhan
spesis ini pula dilihat sezaman dengan harimau saber-tooth, kuda Amerika dan
juga sejenis unta. Dan disini terletak satu petunjuk bahawa manusia hanyalah
punca sampingan semata-mata.

Alam
semulajadi sebenarnya sudah memilih mammoth untuk pupus. Pada zaman itu,
perubahan ikli dipercayai berlaku yang memanaskan Bumi. Terselimut dengan bulu
tebal, suhu baharu mula menjadi tidak sesuai untuk mammoth. Dipercayai juga
perubahan iklim telah menyebabkan kepupusan tumbuh-tumbuhan penting di
kawasan-kawasan sejuk yang membekalkan sumber mineral kepada mammoth. Dengan
suhu yang menyebelahi manusia, kepupusan sememangnya suatu kemestian.

Manusia
mula menerokai kawasan-kawasan utara sebaik sahaja Zaman Ais tamat. Tidak lama
kemudian, manusia menemui dan memburu mammoth untuk daging, tulang dan kulit.
Ditekan kiri dan kanan, mammoth tiada pilihan selain kepupusan.

Punca
ketiga pula dipercayai angkara sebutir batu dari langit yang menghentam Bumi.
Pada tahun 2007, sebuah kajian mendapati bahawa perubahan iklim sedemikian
barangkali berlaku akibat asteroid itu sendiri. Hentaman asteroid tersebut
dipercayai telah menyebabkan kebakaran hutan yang mencairkan ais dan memanaskan
udara.

Tetapi
sama seperti spesis lain, timbul satu persoalan: dimanakah tempat mereka
membuat “The Last Stand”? Sebuah pasukan penyelidikan antarabangsa dari
Universiti-Universiti Helsinki, Tubigen dan Rusia (Akademi Sains-Sains Rusia)
berjaya membuat sejenis peta simulasi yang mengikuti pergerakan mammoth ke arah
kepupusan. Dan mereka mendapati bahawa spesis mammoth mendapat “suaka” selama
7,000 tahun di sebuah pulau yang tidak disentuh manusia oleh kerana ketinggian
paras laut.

Rahsia
ini tersingkap dari komposisi isotop karbon, nitrogen, sulfur dan strontium
pada tulang dan gigi mammoth di sekitar Siberia Utara, Alaska, Yukon dan
Wrangel Island. Usia tulang-temulang ini pula berada dalam 4,000 hingga 40,000
tahun. Hasil daripada kajian ini memberikan mereka gambaran jelas tentang
perubahan makanan mammoth oleh kerana sejenis gangguan alam sekitar. Dan
perubahan kolagen karbon mammoth di Wrangel Island pula tidak begitu ketara
walaupun Bumi sedang memanas.

Dengan
erti kata lain, mammoth di serata dunia telah tumbang seekor demi seekor di
satu demi satu kawasan… dimana haiwan terakhir dalam spesis ini pergi buat
selama-lamanya di Wrangel Island, Lautan Arktik.

RUJUKAN

Study:
Short-Term or Catastrophic Events Caused Extinction of Wrangel Island Mammoths-http://www.sci-news.com/paleontology/extinction-wrangel-island-mammoths-07671.html

Why
Did the Woolly Mammoth Die Out?-https://www.nationalgeographic.com.au/history/why-did-the-woolly-mammoth-die-out.aspx


Petanda-Petanda Ngeri Sebelum Kelahiran Cyrus The Great

Dalam penulisan dan kajian sejarah Parsi, kebanyakan sejarawan telah merujuk kepada karya Herodotus, The Histories. Menurut Herodotus, mimpi merupakan antara petanda awal suatu peristiwa penting akan berlaku.

Raja Medes, Astyages telah bermimpi sesuatu yang sangat aneh dan luar biasa. Mimpi tersebut bukanlah mengenai dirinya tetapi anak perempuannya, Mandane. Dalam mimpi itu, Mandane telah membuang air kecil dengan banyaknya sehingga membanjiri bukan sahaja Ecbatana (pusat pemerintahan Astyages), bahkan ke seluruh Asia.

Mimpi sebegini sangat membimbangkan Astyages. Bila Mandane telah menginjak usia yang sesuai untuk berkahwin, Astyages enggan mengahwinkan anak perempuannya itu dengan sesiapun dari kalangan orang ternama Medes. Walau bagaimanapun,  Astyages telah mengahwinkan Mandane dengan seorang jejaka Parsi, bernama Cambyses.

Astyages fikir, melalui perkahwinan tersebut, dapatlah terhindar dari mimpi ngeri tersebut. Sangkaannya meleset. Beliau telah bermimpi sesuatu yang lebih mengejutkan dari sebelumnya. Dalam mimpi kali ini, terdapat tumbuhan menjalar telah tumbuh keluar dari bahagian kem.aluan Mandane dan terus mekar ke seluruh Asia.

Kali ini, Astyages telah meminta pandangan dan nasihat daripada para paderi dan pentafsir mimpi. Beliau dimaklumkan bahawa akan ada keturunan dari Mandane yang akan menjadi seorang raja dan akan mengancam kedudukan dan status Astyages.

Lantas, Astyages memanggil Mandane yang sarat mengandung itu, segera pulang ke istananya. Astyages telah menitahkan salah seorang bangsawannya, Harpagus untuk membunuh bayi Mandane, sebaik sahaja ia dilahirkan. Harpagus sebaliknya telah menyerahkan titah perintah itu kepada seorang pengembala kambing, bernama Mitradates.

Mitradates bersetuju dan menerima tugasan tersebut. Mitradates telah menukarkan Cyrus yang baru lahir itu dengan anaknya yang telah lahir mati (stillborn). Kemudian, Mitradates dan isterinya, Spako telah membesarkan Cyrus seperti anak mereka sendiri.

RUJUKAN:

Waters, M. (2014). Ancient Persia: A Concise History of the Achaemenid Empire, 550–330 BCE (Illustrated ed.). Cambridge University Press.


Hentikan Sikap Perkauman Ke Atas Bangsa Sendiri!

Semalam tular habis mengenai cemuhan tanpa segan silu yang dilemparkan oleh Tun M ke atas Melayu. Sekian-sekian Melayu ini dilabel dengan pelbagai tohmahan. Yang kongsikan pun banyak jugak kawan-kawan facebook aku. Aku menganggap bahawa cemuhan itu adalah sebahagian daripada internalized racism yang kalau dalam maksud yang difahami oleh orang awam, adalah merujuk kepada perkauman terhadap kelompok etnik dan bangsa sendiri. Kesan internalized racism ini adalah sangat dasyat.

Ada kes remaja kulit hitam pergi buat pembedahan plastik sebab menerima segala cemuhan perkauman ke atas bangsa dia, sampai tak mau dan berbangga lagi dengan identiti kulit gelap, budaya kulit hitam dan identiti depa. Ada yang sampai bleaching kulit depa lagi.

Dasyat kan? Sebab tu ada gerakkan “we wuz kangz”. Gerakan ni nak melawan perkauman dalaman yang sedang bunuh jati diri bangsa depa. Tapi gerakan ni pulak jadi melebih-lebih macam gerakan “Chola” sampai claim macam-macam sejarah dan keagungan bangsa lain.

Di Malaysia, taklah sedasyat di minoriti kulit hitam kena di US, tapi kau dah boleh nampak dah. Ramai yang tak mahu mengaku sebagai Melayu dah. Ramai mula tinggalkan kebanyakan adat dan budaya Melayu yang tak ada kena mengena dengan hal ini. Akhirnya, budaya dan adat Melayu yang dipeluk oleh orang Melayu ditinggalkan begitu sahaja, lantas memeluk kebudayaan dan identiti asing dengan harapan ia mampu membawa bangsa mereka ke tahap lebih maju.

Bagi aku, akar kepada masalah ini cuma satu jer. Inner circle. Inner circle aku adalah Melayu berjaya. Semua hebat-hebat. Saintis roket, agamawan hebat, prodigi Permata, aktivis doktor, guru yang cekal mengajar, arkitek, engineer mendahului zaman, ahli perniagaan hebat, pakar linguistik dan banyak lagi. Ini semua anak-anak Melayu hebat tau. Aku memilih inner circle Melayu yang memberikanku faedah untuk bangkit lebih hebat. Mungkin Inner Circle Tun M adalah ahli politik Melayu yang sentiasa tikam belakang, sentiasa mengkhianati, tidak tahu malu dan pemalas dan bergantung pada wang-wang dari sumber yang tidak halal.

Kedua, sebab utama aku untuk tidak bersetuju dengan ini adalah kerana bagi ia adalah membunuh bangsa Melayu sendiri. Kau rasa kau maki hamun, kau kutuk Melayu ni, mereka boleh bangkit dengan cara tu? Analogi aku senang. Seorang pelajar ini lemah dalam sebuah kelas. Kalau seorang guru pergi hadapkan dia di tengah-tengah perhimpunan, kemudian depan pelajar itu, guru ini pun mengutuk, mencaci, menceritakan kelemahan dia depan seluruh kelas.

Kau tahu apa pelajar tu buat? Kau rasa dia akan bangkit jadi hebat? Tak. Dia akan jadi pendendam, dia akan patah hati, motivasi ranap, lantas akhirnya dia mungkin bunuh diri. Daripada mengkritik macam anjing hilang akal, lebih baik kau cari jalan untuk naikkan anak bangsa kau. Sebagai salah seorang pengasas TP dan salah satu barisan pengurusan NGO kami ini, aku memang akui lagi menyedari bangsa Melayu masih ketinggalan. Tapi kami tidak mengambil cara mudah melemparkan kutukkan semata-mata. Cara 60 tahun melaungkan “Melayu Mudah Lupa” ini sudah tamat lama. Tak membawa hasilpun. Carilah cara lain yang lebih membantu Melayu. Yang tidak membunuh jati diri Melayu, Yang tidak menyuntik self-hating ke atas Melayu.

Dalam menekuni situasi yang melanda, aku juga memerhati babak ini. Lebih menyedihkan, apabila ada yang melafazkan ayat-ayat dibawah:

“Orang cina harus berhenti jadi bangsa kuat berjudi, bangsa penipu, bangsa pengkhianat, bangsa licik. Jangan jadi bangsa kuat bagi rasuah. Jangan jadi bangsa tak reti hormat orang lain. Jangan jadi bangsa yang angkuh, sombong. Jangan jadi bangsa rasis. Berubahlah…”

“Orang India harus berhenti jadi kaki minum todi, berhenti jadi gangster, berhenti buat jenayah, claim sejarah orang lain.”

Kalau ada sesiapa sebut perkataan di atas, percayalah, benda pertama yang akan didendangkan ialah…

“Perkauman! Generalisasi!”

Tapi bila disebut…

“Orang Melayu pemalas. Tak reti bekerja. Suka khianat. Harapkan tongkat.”

Oh takpe, dia nak menegur jer. Ini ialah sebuah kebiasan yang sangat melampau. Jangan salah faham, aku dan TP menentang segala bentuk perkauman dan generalisasi. Kami menolak sekali generalisasi di dalam dialog itu diletakkan ke atas orang Cina dan India. Apa yang kami lakukan adalah sengaja mahu menunjukkan kepada umum betapa negara kita sedang menuju ke arah kebiasan yang hanya menghukum bangsa Melayu semata-mata.

Solusi kami setakat ini ialah kami menyebarkan ilmu. Dari falsafah, sains, sejarah, dan seumpama dengannya. Sejarah selain membuka minda dan pastikan anak bangsa belajar dari sejarah silam, kami juga jadikan ia sebagai pengisi jati diri yang hilang, pengisi jati diri yang kosong. Dalam masa yang sama, TP sedang mengusahakan beberapa program ekonomi dan sosial demi membantu anak bangsa. Bagi kami, ini ialah cara walk the talk kami untuk naikkan bangsa kami.

Aku nak kongsikan salah satu faktor kebangkitan jati diri bangsa Korea. Dalam ketika permulaan bangsa Korea nak naikkan bangsa dia selepas Perang Korea, ada Park Chung-hee ketika itu pergi dendangkan yang bangsa Korea ni terbangsat, pengkhianat dan tidak mampu bersatu? Aku bagi satu contoh naratif berdasarkan ucapan Melayu Inferior Complex dan Apologetic:

“Dari dulu asyik berpecah. Dari zaman tiga kerajaan Korea, sampai Monggol Yuan datang pun, suka nak khianat dan dengki bangsa sendiri sampai dijajah pelbagai kuasa asing. Contohnya, sebab nak jatuhkan saingan dia Goguryeo, Silla pi kerjasama dengan Tang. Akhirnya tumbanglah Goguryeo. Bangsa Korea bangsa pendengki dan pengkhianat sesama sendiri!”

Kau rasa dengan naratif macam ni, bangsa Korea akan bangkit sebagai bangsa terhebat? Aku rasa Korea tetap akan jadi antara bangsa termiskin dunia ketika itu. Aku tak rasa “Keajaiban Sungai Han” boleh jadi kenyataan.

Apa sebenarnya yang Korea buat? Mereka bina monumen agung tokoh paling hebat dalam sejarah depa iaitu Laksamana Yi Sun-sin yang pernah berjaya menghalau Jepun dari negara depa. Monumen itu dipasakkan di tempat awam sebagai sumber jati diri bangsa Korea. Aku rasa zaman “Melayu Mudah Lupa” dah tamat. Sekarang ialah zaman, “Melayu Boleh Bangkit Mengulang Sejarah.” Sekarang ialah zaman “Melayu mampu menjadi gagah.”

Ayuh, beri kata semangat kepada diri kita, kepada rakan-rakan kita dan bangsa kita. Kita sama-sama bangkitkan kehebatan ini. Bak kata Hassan Al-Banna:

“Umat yang sedang bangkit memerlukan kepada perasaan bangga dengan kaumnya sebagai satu bangsa yang agung, istimewa dan bersejarah sehingga terbentuk dalam diri generasi muda. Lantas mereka berjuang demi keagungan dan kemuliaan itu dengan darah dan roh mereka. Mereka bekerja demi kebaikan tanah air, kemuliaan dan kebahagiaannya”.

Kita perlu suntik rasa bangga itu dalam diri kita!

Ingat! Seorang pejuang kemerdekaan di dunia pernah berkata.

“Bangsa yang tidak percaya kekuatan dirinya sebagai sesuatu bangsa, tidak dapat berdiri sebagai suatu bangsa yang merdeka.” (Bapak Soekarno)

Jangan bunuh kepercayaan bangsa kita dengan tohmahan-tohmahan tidak berasas.

Akhir kata, pegang kuat kata Dr. Burhanuddin al-Hilmy pernah berkata dalam kongres Parti Islam Se-Malaya (PAS) dalam tahun 1964:

“Biarlah saya mengambil peluang mengingatkan lagi kepada bangsa-bangsa di dunia ini bahawa Melayu itu adalah nama satu bangsa yang mempunyai kebudayaan dan tanah airnya sendiri. Menghapuskan nama rupa bangsa Melayu adalah satu pengkhianatan politik kepada bangsa Melayu.”

Menghina, menjatuhkan Melayu adalah pengkhianatan kepada orang Melayu sebab ia berupaya untuk membunuh terus keupayaan bangsa itu, lantas membawa kepada kepupusannya seperti bangsa-bangsa agung yang lain dalam sejarah.

#BerhentiBunuhBangsaMelayu
#KitaKanHebat


Sekarang Ni Dah Boleh Bayar Zakat Online!

Umat Islam sudah biasa dengan kegiatan bersalam-salaman. Pertalian persaudaraan membuatkan setiap minggu sekurang-kurangnya ada saja unsur bersalaman walaupun tiada niat untuk sua kenal.

Misalnya semasa solat Jumaat, seramai tiga hingga lima orang akan bersalaman setelah menunaikan ibadah secara berjemaah.

Malah dalam perkahwinan pun begitu juga, dimana kadi akan bersalaman dengan pengantin lelaki untuk melengkapkan lafaz yang memulakan pengembaraan masa dibawah payungan rezeki dan fitrah.

Menjelang Ramadan ini, memang semua orang tahu fitrahnya berbeza. Yang mana telah lama menjadi kebiasaan kini tiada.

Bazar Ramadan dibatalkan di seluruh negara (Akmal, 2020). Malah kecelikan rakyat tentang situasi negara juga mengundang sebuah petisyen supaya pembatalan digegaskan (Veena, 2020).

Semasa Bazar Ramadan pun sudah jadi satu kebiasaan untuk peniaga dan pembeli bersalam-salaman. Malah dalam kalangan pembeli pula, masa itulah akan buat jejak kasih berpeluk-pelukan sampai sesak jadinya.

Tiba-tiba berpeluk pun ada, sampai berempuh. Itulah lambang ukhuwwah dalam kalangan masyarakat Melayu Islam ini.

Dalam setiap bulan puasa, institusi Islam akan mengamanahkan wakil-wakilnya supaya pungutan zakat fitrah boleh dibuat.

Semasa mengutip zakat pun ada yang bersalaman. Memandangkan salam-bersalaman itu satu perkara yang terpaksa dielakkan semasa membendung koronavirus, persoalannya apakah zakat fitrah masih akan dipungut?

Walau apa yang berlaku sekalipun, zakat fitrah mestilah dipungut. Ia merupakan sebahagian daripada kewajiban rukun ke atas semua orang tidak kira jantina, status atau usia terhadap harga gantangan bagi makanan ruji.

Sepertimana yang disebut Dr. Noor Hisham Abdullah iaitu “norma baharu”, itulah apa yang akan berlaku sekarang ini bagi kutipan zakat.

Majlis Agama Islam Negeri dan Agensi Mengurus Zakat telah menetapkan kaedah pengutipan zakat fitrah dalam talian untuk memudahkan pembayar menunaikan kewajiban dengan lebih pantas dengan selamat.

Mekanisme ini tidak akan menyisihkan golongan yang kurang pengetahuan/akses teknologi, kerana wakil-wakil kutipan zakat tetap ada cuma dikurangkan (Bernama, 2020).

Tetapi individu disahkan positif koronavirus (atau baru sembuh) perlu mewakilkan pembayaran kepada ahli keluarga.

Ini juga termasuk dengan golongan pes4kit dalam siasatan (PUI) dan individu dibawah pengawasan (PUS).

Situasi ini kalau dibayangkan boleh memberikan kesan terhadap ibu bapa yang sudah tua, terutamanya di kampung-kampung apatah lagi zon Perintah Kawalan Pergerakan Diperketatkan.

Maka anak-anak mesti mengambil cakna, walaupun sudah jadi kebiasaan yang ibu bapa bayarkan zakat fitrah.

Anak-anak perlu menelefon untuk memastikan rukun ini dipenuhi.

Dengan stres PKP serta kebarangkalian pendapatan terjejas apatah lagi sungutan hidup kerana terpaksa duduk rumah yang tidak sesuai dengan jiwa orang tertentu, mungkin zakat fitrah boleh terlepas pandang.

Jadi diulangi sekali lagi anak-anak wajib mengambil cakna demi keutamaan semua.

Berikut ialah pautan untuk pembayaran zakat mengikut negeri:

Kadar Bayaran: RM7

Bayaran Atas Talian: Aplikasi SnapNPay

Kadar Bayaran: RM5-RM21

Bayaran atas talian: https://jom.zakatkedah.com.my/ atau https://asnafcare.com.my/

Kadar Bayaran: RM7-RM16

Bayaran Atas Talian: Aplikasi SnapNPay, jomPAY, FPX

Kadar Bayaran: RM7-RM21

Bayaran Atas Talian: www.maiawp.gov.my melalui FPX

Kadar Bayaran: RM7-RM21

Bayaran Atas Talian: https://zakat.e-maik.my/v8/index.php

Kadar Bayaran: RM7

Bayaran Atas Talian: http://www.maidam.gov.my/index.php/ms/perkhidmatan-kami/online-payment

Kadar Bayaran: RM7-RM21

Bayaran Atas Talian: https://www.zakatselangor.com.my/info-zakat/zakat-kewajipan-berzakat/zakat-fitrah/

Kadar Bayaran: RM7

Bayaran Atas Talian: https://ezakat.muip.gov.my/zakatfitrah

Kadar Bayaran: RM5-RM7

Bayaran Atas Talian: https://www.zakat.com.my/

Kadar Bayaran: RM7

Bayaran Atas Talian: www.zakatns2u.biz/ atau aplikasi ZakatN9

Kadar Bayaran: RM7-RM14

Bayaran Atas TAlian: izakat.com/

Kadar Bayaran: RM7-RM10

Bayaran Atas Talian: https://fitrah.maij.gov.my/

Kadar Bayaran: RM7

Bayaran Atas Talian: Aplikasi Tabung Baitulmal Sarawak/Maybank2U dan SnapNPay

Kadar Bayaran: RM6-RM7.50

Bayaran Atas Talian: Aplikasi SnapNPay

(Semua maklumat akan dikemaskinikan kerana ada yang masih tidak dapat dibuka lagi).

RUJUKAN:

Akmal, H. (2020, April 16). This year’s bazar Ramadan is officially canceled. The Rakyat Post. Retrieved from https://www.therakyatpost.com/2020/04/16/this-years-bazar-ramadan-is-officially-canceled/

Bernama. (2020, April 21). Normal baharu: Bayar zakat fitrah secara online – JAWHAR. Astro Awani. Retrieved from http://www.astroawani.com/berita-malaysia/normal-baharu-bayar-zakat-fitrah-secara-online-jawhar-239321

Veena, B. (2020, April 2). Petition to cancel Ramadan bazaars gains traction. New Straits Times. Retrieved from https://www.nst.com.my/news/nation/2020/04/580532/petition-cancel-ramadan-bazaars-gains-traction


Golongan Kuat Agama Yahudi Tak Nak Ikut Langkah Kuarantin

Setakat artikel ini ditulis, wabak Covid-19 mempunyai sejuta kes positif penyakit berkenaan dengan 52,000 orang lagi m4ti. Di sesetengah negara, peningkatan kes Covid-19 disumbang oleh perkumpulan kumpulan keagamaan seperti Shincheonji (Korea Selatan) dan perkumpulan tabligh Sri Petaling (Malaysia).

Di negara haram Israel, Tel Aviv mengalami pening kepala teramat berikutan kebanyakan peningkatan kes Covid-19 disumbang oleh komuniti Ultra-Konservatif atau Haredim. Israel pada hari ini merupakan negara yang ke-18 yang terkesan dek wabak. Dan kebanyakan hospital besar rejim melaporkan 60% kes datangnya dari komuniti yang membentuk 12% komposisi rakyat Israel.

Kenapa puak-puak Haredim yang menjadi penyumbang utama? Apabila virus mula-mula menular di kalangan Haredi, puak-puak ni ingkar arahan social distancing dan masih bersembahyang ramai-ramai di synagoue. Yeshiva (sekolah agama) bukak macam biasa. “Tak mengaji (bitul Torah) lebih bahaya daripada virus” kata rabbi diaorang. Makin ramai kena jangkit jadinya.

Dengan lebih 6,000 kes positif Covid-19 dan 31 kes kem4tian, komuniti Haredim akhirnya akur dengan perintah kerajaan untuk duduk diam di rumah. Keakuran ini dicapai selepas ketua rabbi mereka sendiri yang mengeluarkan arahan kepada seluruh anggota komuniti untuk berada di rumah dan tidak keluar ke mana-mana.

Dan memandangkan kebanyakan anggota komuniti Haredim tidak mempunyai akses kepada televisyen atau telefon pintar, pengumuman untuk mereka kekal di rumah dibuat melalui sukarelawan yang memandu sekitar kawasan kejiranan mereka. Mesejnya mudah: kekal di rumah dan tidak berkumpul serta laporkan siapa yang tidak patuh kepada pihak berkuasa untuk diambil tindakan.

Nak tahu apa gelaran yang diberi kepada mana-mana anggota Haredim yang keluar dan melanggar perintah berkurung rejim? PEMBUNVH! Gelaran itu diberi kerana mereka yang keluar dan melanggar arahan dianggap merancang pembunuhan melalui penyebaran wabak.

Situasi ini memeningkan kepala bukan saja rejim Tel Aviv tetapi juga komuniti Haredim itu sendiri. Ini kerana menerusi perintah berkurung, mereka dilihat melakukan perkara-perkara yang berlawanan dengan apa yang diajar dalam kitab mereka.

Selain itu, antara punca peningkatan kes membabitkan kelompok Haredi ialah faktor kemiskinan. Ini kerana dalam rumah yang mempunyai tiga bilik, ia boleh dihuni antara tujuh hingga lapan orang pada satu-satu masa. Untuk mengelak penyebaran Covid-19, rejim menyediakan hotel-hotel untuk menempatkan ahli keluarga yang sihat dari dijangkiti penyakit berkenaan.

Krisis penularan Covid-19 turut mendedahkan hubungan renggang antara rejim dengan komuniti Haredim. Bagi komuniti ini, walaupun negara haram Israel ialah sebuah negara Yahudi tetapi dari segi amalan, ia sama sekali berbeza dengan amalan mereka.

Keadaan ini diburukkan lagi dengan sikap sesetengah anggota kabinet Benjamin Netanyahu. Menteri Kesihatan Yaakov Litzman ialah seorang penganut Yahudi Ultra-Konservatif dan cuba mewujudkan kompromi dengan komuniti berkenaan.

Misalnya, beliau cuba meminta rabbi-rabbi Haredim untuk tidak membenarkan anggota komuniti mereka yang dikuarantin dari menghadiri perkumpulan saumaah awam untuk cuti Purim. Tetapi pada masa sama, Litzman terus membenarkan perkumpulan doa diteruskan di sebalik pertambahan kes Covid-19 di Israel.

Akibatnya, Litzman kini disahkan positif Covid-19 dan kini sedang menjalani rawatan. Selain berita Menteri Kesihatan Israel positif Covid-19, akhbar-akhbar komuniti Haredim turut menunjukkan gambar bilangan anggota komuniti itu mati di luar negara termasuk New York dan Paris.

Selepas berita-berita inilah, barulah Rabbi Chaim Kanievsky, seorang rabbi Haredim terkenal menyeru pengikut ajaran itu untuk kekal di rumah. Manakala Datuk Bandar Bnei Brak yang berfahaman Haredim turut menyeru penduduk agar kekal di rumah selepas isterinya disahkan positif Covid-19.

Di sebalik pelbagai langkah yang diambil, masih ramai yang bersikap skeptik dan terus mencabar rejim. Justeru, rejim Zionis bukan sekadar menguatkuasakan sekatan jalan raya dan menggunakan dron pengawasan tetapi juga menggunakan bom tangan kejutan untuk menyuraikan penduduk untuk pulang.

Ya, taktik sama yang digunakan untuk jiran mereka, penduduk Palestin kini digunakan kepada penduduk berfahaman Haredim. Jika kantoi, memang nasib AS$1,000 melayang sebagai denda kerana enggan mematuhi perintah berkurung.

Justeru, tidak hairanlah bila penduduk berfahaman Haredim ini melihat kelibat tentera dan polis rejim yang menguatkuasakan perintah berkurung, terma ini yang keluar dari lidah mereka: NAZI!

RUJUKAN:

Estrin, Daniel dan Sockol, Sami. (2020). Israel Faces Challenges In Fighting Coronavirus In Ultra-Orthodox Communities. NPR. https://www.npr.org/2020/04/01/825260941/israel-faces-challenges-in-fighting-coronavirus-in-ultra-orthodox-communities


Kehebatan Putung Rokok

Tahukah anda?

Menurut hasil kajian yang telah dilakukan oleh Clean up [1]:

• Putung rokok mengambil masa sekitar 1.5 tahun untuk terurai;
• Hampir 50% semua sampah di bandar adalah bersifat tembakau.
• Dianggarkan 4.5 trilion putung rokok dibuang pada setiap tahun secara global.

Menurut Surfrider Foundation’s yang telah menganjurkan program Hold on to Your Butt campaign, putung rokok adalah sampah yang paling kerap dibuang di dunia, dengan kadar 4.95 trillion yang dibuang atas darat atau air pada saban tahun. Di negara Amerika Syarikat khususnya, telah membelanjakan sebanyak 11 billion US dollar setahun untuk kerja-kerja pembersihan sampah. 32% daripadanya adalah putung rokok [2].

Di 3 buah negara maju setiap tahun, perokok di Amerika Syarikat membuang 250 billion putung rokok, Britain menyumbang sebanyak 200 tan putung rokok manakala Australia pula 7 billion. Putung rokok yang dibuang merata-rata sesuka hati telah bertanggungjawab untuk kemalangan kebakaran rumah dan hutan. Sebanyak 1000 orang telah mengalami cedera manakala 3000 nyawa hilang.

Center for Marine Conservation merekodkan setiap 5 dari sampah yang dikutip di laut ketika kerja-kerja pembersihan adalah putung rokok sekaligus telah menobatkan putung rokok sampah paling berleluasa. 80% peratus daripada putung rokok yang bertebaran di darat telah mengalir ke sistem pengaliran air kita justeru mencemarkan kehidupan marin dan tidak mustahil punca air keperluan manusia untuk minum. Tambah mereka, putung rokok sering dijumpai di dalam perut haiwan [3].

Sumber gambar-gambar: https://www.brilio.net/news/ini-bahaya-tak-terduga-dari-puntung-rokok-yang-dibuang-sembarangan-151206y.html

Haiwan-haiwan tersebut semuanya memainkan peranan dalam kehidupan harian kita sebagai punca makanan. Impak kepada pencemaran alam oleh putung rokok telah mengganggu keharmonian habitat. Jika sumber makanan bermula dari primary consumer, sekaligus menjejaskan survival sumber makanan untuk kelas-kelas secondary dan teritiary consumer. Secara tidak langsung, punca makanan pasti terganggu jika rantaian makanan turut terganggu[11].

Memetik petikan berita dari Berita Harian bertarikh 25 Mei 2015 ,”Menurut portal rasmi MyHealth Kementerian Kesihatan, statistik menunjukkan rakyat Malaysia menghisap 23.7 bilion rokok setahun dan jumlah ini satu peningkatan besar daripada 18 billion batang rokok pada 1998.”[4]. Berdasarkan petikan tersebut, kita semua boleh bayangkan jika lebih separuh dari jumlah 23.7 billion putung rokok bertebaran di tanah Malaysia untuk setahun.

Tajuk berita di portal MalaysiaKini[5]” M’sia 5 juta perokok aktif” disokong lagi melalui artikel dari selangorkini.my[6] dengan kenyataan “Pada 29 Ogos 2016, Dr Hilmi sendiri menyatakan bahawa kira-kira 5 juta rakyat di negara ini merupakan perokok aktif.” Bayangkan 5 juta dikalikan dengan sekotak rokok yang mengandungi 20 batang; 5,000,000 X 20 = 100 juta putung rokok yang dibuang merata tempat seperti jalan raya, parit-parit, pasu bunga, semak samun, tong sampah dan banyak lagi jika tidak dibuang tempat khas yang telah disediakan.

Untuk membersihkan sampah-sampah merata-rata termasuk putung rokok yang meliputi hampir separuh, majlis perbandaran memerlukan wang berjuta-juta dan mungkin berbelas juta ringgit sedangkan wang-wang itu boleh digunakan untuk sector atau kerja-kerja yang lebih utama dan patut didahulukan. Putung rokok masih mengandungi bahan kimia toksik yang merbahaya kepada alam sekitar dan persekitaran. Misalnya sistem saluran air kita. Dana untuk kerja-kerja pembersihan juga diagihkan tetapi adakah berbaloi pembaziran tersebut dilakukan disebabkan sikap peribadi segelintir?[7][8].

Ianya satu kepuasan apabila setiap kali selepas merokok untuk campakkan putung rokok di lantai dan memijaknya demi memadamkan api. Kebiasaan ini telah menjadi habit para perokok, lantas 65% perokok akan buangkan sahaja di mana-mana setelah merokok tanpa berfikir mencari alternatif yang lebih positif. Lebih menakutkan sebahagian daripada perokok beranggapan bahawa putung rokok bukanlah sampah. Walaupun putung rokok hanya sampah kecil, tetapi sampah kecil ini telah memberi kesan kepada persekitaran [9][10].
Undang-undang kawasan larangan merokok tidak efektif apabila jelasnya kalibat putung rokok di sekitar kawasan larangan. Contoh mudah di pusat pendidikan seperti universiti dan sekolah. Akhirnya menjadi kebiasaan, ikutan, dan diterima masyarakat awam. Tidak hairan jika non-smoker yang meminta izin untuk perokok merokok jauh darinya. Rasanya janggal bukan untuk berbuat demikian meminta izin? Umpama mudahnya untuk melakukan kerosakan tetapi perlu meminta izin untuk mahukan kebaikan[12]?

Idea-idea untuk menyelesaikan masalah sampah putung rokok ini banyak, dari edukasi, sains hingga ke kuat kuasa undang-undang yang lebih tegas. Apapun saya agak skeptikal kerana beg plastik yang 20 sen untuk hari sabtu sahaja pun boleh menjadi isu. Saya melihatnya sebagai usaha murni untuk mendidik diri kita tentang pengurusan sisa (waste management) dan menggalakkan penggunaan beg sendiri. Mungkin kita terlalu bertoleransi atau kesempatan dalam politik [13][14][15][16][17][18].

Sisa-sisa ini tetap akan bertempiaran. Kita tidak mampu untuk bersihkan sepenuhnya. Sama ada ketika hiking, percutian di tepi pantai atau makan tengahari di kedai mamak. Pengalaman sebagai bekas pekerja pembersih perbandaran, sangat sukar dan mustahil untuk tidak jumpa putung rokok. Demi masa depan bumi, anda boleh lakukan dengan menggunakan asbak(ashtray) sebaik-baiknya dan menghormati personal non-smoker.

Rujukan:

1. https://www.cleanup.org.au/PDF/au/cua-cigarette-butts-fact-sheet.pdf
2. http://www.davidsuzuki.org/blogs/science-matters/2013/08/-lets-get-serious-about-cigarette-litter-no-ifs-ands-or-butts/
3. https://www.lcc.edu/tobaccofree/environmental/
4. https://www.hmetro.com.my/node/53292
5. https://www.malaysiakini.com/news/353976
6. https://selangorkini.my/2017/07/undang-undang-tegas-atasi-gejala-rokok/
7. https://truthinitiative.org/news/5-ways-cigarette-litter-impacts-environment
8. http://www.nytimes.com/2009/05/29/us/29cigarettes.html?mcubz=1
9. https://www.kab.org/cigarette-litter-prevention/problem-and-facts
10. https://www.ncbi.nlm.nih.gov/pmc/articles/PMC3397372/
11. http://www.no-smoke.org/learnmore.php?id=731
12. http://merahkuning.com/1/index.php/semasa/item/844-undang-undang-kesalahan-merokok-di-taman-awam-bermula-1-jun-ini
13. http://www.radioaustralia.net.au/indonesian/2014-09-23/cara-unik-kota-sydney-melawan-sampah-puntung-rokok/1371273
14. http://www.longwood.edu/cleanva/cigbuttlitterpreventiontips.htm
15. http://www.longwood.edu/cleanva/ciglitterarticle.htm
16. tobaccocontrol.bmj.com/content/20/Suppl_1/i1
17. http://sains.kompas.com/read/2017/08/09/090500323/lawan-limbah-ilmuwan-usulkan-aspal-dari-puntung-rokok
18. http://www.freemalaysiatoday.com/category/bahasa/2017/01/04/caj-rm1-bukan-20-sen-untuk-beg-plastik-kata-aktivis/


Wildfire Phenomenon: Kebakaran Yang Membinasakan

Saban tahun, kita pasti akan dengar beberapa laporan berita berkaitan dengan isu kebakaran. Secara asasnya, kebakaran terbahagi kepada beberapa jenis iaitu kebakaran hutan, kebakaran struktur (bangunan dan rumah) dan juga kebakaran kenderaan.

Menurut data dari Pertubuhan Kesihatan Sedunia (WHO), kadar fataliti kes kebakaran yang berlaku di seluruh dunia adalah melebihi 180 000 orang pada setiap tahun.
95% kes kematian yang direkod adalah dari negara-negara berpendapatan rendah dan sederhana.

Pada tahun 2017 sahaja, jumlah kematian berkaitan kebakaran yang direkod dunia adalah sebanyak 120 632 kes. Manakala, seramai 8 991 468 orang mengalami kecederaan menurut kajian dari ‘Institute for Health Metrics and Evaluation’ (IHME).

Kebakaran hutan yang turut digelar sebagai kebakaran liar (wildfires), telah mengancam kestabilan ekosistem bumi setiap tahun.

WHO dan PBB telah meletakkan fenomena ‘Mega Wildfires’ yang melibatkan saiz tidak kurang daripada 10 000 hektar sebagai salah satu bencana alam dunia, sebaris dengan banjir besar, gempa bumi, letusan gunung berapi, ribut, kemarau dan juga tsunami.
Menurut data dari Global Forest Watch, sebanyak 4.5 juta kes kebakaran hutan berlaku di seluruh dunia pada setiap tahun. Angka ini memperlihatkan peningkatan sebanyak 400 000 kes berbanding tahun 2018.

Sebagai info, kesemua 4.5 juta kes kebakaran yang direkod melibatkan saiz lebih dari 1 kilometer persegi atau 100 hektar.

Di Malaysia sahaja, jumlah kes kebakaran hutan yang direkod pada bulan Januari hingga Jun 2020 adalah sebanyak 3889 kes menurut Jabatan Bomba dan Penyelamat Malaysia (JBPM).
Statistik ini menunjukkan tren penurunan jika dibandingkan dengan kes kebakaran dalam tempoh masa yang sama pada tahun 2019 (4329 kes).

Antara kes kebakaran hutan terbaharu di Malaysia berlaku di negeri Selangor pada 27 Februari hingga 24 April 2020. Kebakaran tersebut melibatkan 80 hektar kawasan Hutan Simpan Kuala Langat Selatan .

Dalam pada itu, Sarawak mencatatkan kes kebakaran hutan tertinggi pada 1 hingga 9 September 2019 dengan rekod sebanyak 147 kes yang melibatkan saiz hutan sebesar 115 hektar menurut laporan dari JBPM Sarawak.

Di peringkat global pula, negara Amerika Syarikat merupakan salah satu negara yang mencatatkan jumlah kes kebakaran hutan tertinggi di dunia selain Australia, Brazil, Indonesia, Russia dan China.

Pernahkah anda terkesan dengan permasalahan jerebu (haze) yang disumbangkan oleh negara jiran kita? Of course.

Kebakaran hutan bersaiz 2.6 juta hektar di Indonesia pada tahun 2015 telah mengakibatkan berlakunya masalah jerebu di sekitar ASEAN khususnya Malaysia dan Singapura.
Kerugian ekonomi yang ditanggung kerajaan Indonesia mencecah sehingga $16 Bilion USD atau dua kali ganda lebih besar berbanding kos kerugian yang ditanggung semasa bencana Tsunami berlaku pada tahun 2004 menurut laporan Bank Dunia.

Negara ekonomi terbesar dunia, Amerika Syarikat mencatatkan 45 939 kes kebakaran hutan sejak dari 1 Januari hingga 16 Oktober 2020.

Kebakaran yang berlaku telah memusnahkan tanah seluas 3.35 juta hektar (8.3 juta ekar), yang mana majoritinya berlaku di negeri California menurut data dari National Interagency Fire Center (NIFC).

Selain itu, kebakaran hutan di Australia yang berlaku pada bulan Julai 2019 hingga Mac 2020 telah memusnahkan hutan seluas 18.6 juta hektar. Sekali gus, meletakkan kebakaran hutan Australia sebagai salah satu kebakaran terburuk di dunia moden. Anggaran kerugian yang ditanggung oleh kerajaan Australia adalah berjumlah $110 Bilion menurut data dari portal AccuWeather.com.

Kebakaran tersebut telah memberi kesan kepada 143 juta haiwan mamalia, 246 juta reptilia, 180 juta ekor burung, dan 51 juta katak berdasarkan kajian yang dibuat oleh 10 orang ‘Researcher’ dari 10 buah Universiti dan NGO Hidupan Liar Di Australia seperti yang dilaporkan oleh portal NBCnews.com.

Di Brazil pula, sebanyak 40 013 kes kebakaran berlaku di hutan Amazon dan Pantanal pada tahun ini. Mengikut analisis yang dibuat oleh Dr Michelle Kalamandeen, saiz kebakaran hutan Amazon pada bulan Januari hingga Julai 2020 adalah seluas 1.3 juta hektar.

Menurut kajian yang dibuat oleh Global Forest Watch, kira-kira 90% punca berlakunya kebakaran hutan adalah disumbangkan oleh tindakan manusia termasuk cuai dan juga sengaja membakar hutan untuk membina kawasan perladangan baru.

Manakala, baki 10% dikatakan berpunca dari fenomena alam seperti kemarau panjang (drought), suhu melampau (extreme heat), kilat (lighting) dan juga lava dari letusan gunung berapi.


Ukraine-Rusia: Dari Kawan Jadi Lawan

Konflik Russia – Ukraine kembali hangat dan mendapat liputan pelbagai media antarabangsa. Perang saudara di Ukraine, pendudukan Russia di Crimea sejak 2014, permohonan Ukraine untuk menyertai pembesaran NATO, potensi kehilangan zon penampan dan pangkalan Tentera Laut Russia (ibu pejabat Armada Laut Hitam TLR ).

Geopolitik Eropah Timur ini tidak pernah sunyi sejak kejatuhan Soviet Union 1991. Situasi ini mewujudkan “power vacuum” dan pelbagai pertembungan dari segi ketenteraan, diplomatik dan tuntutan wilayah antara negara-negara bekas Kesatuan Soviet.

Dengan memahami garis masa sejarah dan geografi setiap lokasi panas ini mampu memberi kita satu kefahaman bermula dari era Empayar Tsarist Russia, Soviet Russia (1918-1922), Kesatuan Soviet (1922-1991), Persekutuan Russia (1991- kini).

Kekalahan Jerman dan Kuasa Paksi serta Pasca-Perang Dunia Kedua (WWII)

Selepas Jerman menyerah kalah pada Mei 1945, kebanyakan kawasan yang diduduki Jerman sebelum ini di Eropah Timur ditawan oleh pihak Soviet ketika 1944-1945. Negara-negara seperti Poland, Ukraine, Belarus, Estonia, Romania dan Lithuania menerima pendudukan tentera Soviet. Dari segi pembinaan semula pasca-WWII, negara-negara ini menerima pengaruh terus dari Soviet terutama dari segi pentadbiran awam yang menyokong ideologi mereka iaitu Sosialis dan Komunisme.

Soviet mempunyai pengalaman pahit akibat pencerobohan kuasa asing. Dalam tempoh kurang seabad, Rusia pernah diserang angkatan perang Napoleon Bonaparte pada 1812 dengan sebahagian besar kota Moscow dibakar. Ini disusuli serangan tentera Jerman atas titah Kaiser Wilhelm II pada 1914 – tahun sama Perang Dunia Pertama tercetus.

Tetapi itu tidak boleh mengatasi impak Operasi Barbarossa yang dilancarkan pada musim panas 1941. Bagi rejim Nazi Jerman, Rusia digelar Lebensraum atau ruang kehidupan. Ini kerana dengan wilayahnya yang luas, ia dapat membekalkan pelbagai sumber daripada makanan hinggalah bahan mentah yang amat diperlukan untuk jentera peperangan mereka.

Operasi Barbarossa menyaksikan angkatan Wehrmacht mereka berjaya mara sejauh Moscow. Bagaimanapun, pada Disember 1941, angkatan perang Soviet yang diketuai Jeneral Georgy Zhukov berjaya memaksa mereka berundur sejauh 200 km dari Moscow. Peristiwa ini juga menyebabkan pelbagai industri terpaksa dipindahkan ke tempat terpencil termasuk Pergunungan Ural bagi membolehkan jentera perang Soviet terus berfungsi.

Melihat kepada tiga peristiwa ini, Soviet melihat pentingnya mempunyai zon penampan bagi mengekang sebarang ancaman luar terutama dari Eropah Barat. Ini bagi mengelakkan kemusnahan terus pada tanah air, populasi mereka dan memberi masa untuk mereka bertindak balas. Ukraine juga termasuk dalam rencana ini dan merupakan sebahagian daripada hemegoni mereka.

Pakatan Warsaw vs NATO

Kekalahan Nazi Jerman pada akhir WWII telah menjadikan Amerika Syarikat (AS) dan Soviet sebagai dua kuasa besar dunia era moden. AS di mana tanah air mereka tidak terjejas akibat peperangan kerana dipisahkan lautan Atlantik dan Pasifik, telah menjadi kuasa industri yang besar dan memimpin ideologi demokrasi, kapitalis dan pasaran bebas.

British (UK) dan Perancis pula yang sebelum ini merupakan kuasa Eropah pra-WWII sudah tidak lagi  mampu menyaingi AS dan Soviet. Ini kerana kedua-duanya bergelut dengan pembangunan semula dan pemberontakan kelompok nasionalis di koloni jajahan masing-masing.

Kesatuan Soviet pula dilihat sebagai kuasa besar yang memimpin ideologi Sosialis dan Komunisme. Dengan keluasan wilayahnya yang besar, populasi yang ramai dan saiz kekuasaan tentera yang besar, ini membolehkannya menyerap negara-negara Eropah Timur di bawah pengaruhnya.

Bagi AS dan negara-negara Eropah Barat, Soviet merupakan ancaman baru yang patut diberi perhatian. Ini kerana mereka agresif menyebarkan pengaruh mereka dan ini berpotensi membawa kepada tindakan ketenteraan.

Memandangkan Eropah dalam proses pembangunan semula dan dilihat lemah berhadapan Soviet, insiatif untuk menjamin keselamatan negara Eropah dimulakan seawal 1947 melalui  Perjanjian Dunkirk (Treaty Of Dunkirk). Menerusi perjanjian ini, UK dan Perancis berjanji akan saling membantu menghadapi serangan Jerman atau Soviet pasca-WWII. Dari situ, ia dikembangkan menjadi Pertubuhan Perjanjian Atlantik Utara (North Atlantic Treaty Organization(NATO) pada 1949.

NATO pada dasarnya ialah pakatan ketenteraan antara negara-negara Eropah dan AS. Objektif mereka ialah semua negara anggota akan saling membantu sekiranya diserang Kesatuan Soviet. Penubuhan NATO menjadi titik tolak bermulanya Perang Dingin (Cold War) selama 50 tahun sebelum disusuli dengan perlumbaan senjata nuklear di peringkat global.

Penubuhan NATO bagaimanapun menimbulkan keresahan dalam kalangan negara-negara Eropah Timur dan Kesatuan Soviet. Lantas, tindak balas mereka ialah menubuhkan pakatan ketenteraan sesama mereka yang dikenali sebagai Pakatan Warsaw (Warsaw Pact).

Pakatan ini diketuai oleh pihak Soviet dan dianggotai oleh negara-negara seperti Poland, Belarus, Ukraine,Jerman Timur, Czechoslovakia, Hungary dan Romania. Jika dilihat dari peta, ianya jelas dilihat sebagai langkah strategik mengelakkan Eropah Tengah dan Eropah Timur digunakan musuh Soviet selain dipacu kebersamaan ideologi sosialis antara satu sama lain.

Menariknya, negara pertama yang mengusulkan penubuhan Pakatan Warsaw ini ialah Czechoslovakia. Mereka berpandangan sekiranya Jerman bangkit kembali termasuk membangunkan semula kekuatan ketenteraan mereka, maka Jerman boleh saja menakluk kembali negara itu. Pakatan ini dimeterai pada 1955 di Warsaw, Poland.

Jerman Timur, medan pertama di sebalik Tembok Berlin dan Eropah Barat, telah dibangunkan dari segi ketenteraan oleh pihak Soviet. Ia juga mempunyai aset-aset ketenteraan moden dalam kalangan negara-negara anggota dan berperanan sebagai penampan pertama sekiranya berlaku serangan dari pihak NATO. Sementara Ukraine pula berperanan sebagai enjin pertumbuhan ekonomi, pusat teknologi dan pembangunan aset ketenteraan strategik Kesatuan Soviet.

Ukraine Era Kesatuan Soviet

Ukraine mempunyai sejarah yang panjang dari segi pendudukan pelbagai kuasa asing. Dalam sejarah modennya, ia pernah diduduki oleh rejim Nazi Jerman dan menjadi salah satu objektif utama Operasi Barbarossa. Selepas tamat WWII, ia diserap kembali Kesatuan Soviet dan menjadi salah satu republik sosialisnya.

Semasa era Soviet, Ukraine dijadikan sebagai pusat pembangunan pelbagai industri ketenteraan dan strategik. Semasa Perang Dingin, ia dianggap sebagai antara kuasa perindustrian utama Eropah. Malah, loji tenaga nuklear Chernobyl yang terkenal akibat bencana loji berkenaan pada 1986 juga terletak di Ukraine.

Hampir 30% penghasilan jentera perang Soviet dihasilkan kilang-kilang di Ukraine dengan 40% aktiviti kajian saintifik Soviet turut dilakukan di situ. Ini termasuk pembangunan Peluru Berpandu Balistik Antara Benua (ICBM) dihasilkan di kilang Yuzhmash di Dnipro.

Antara industri ketenteraan yang wujud di Ukraine ialah kilang kereta kebal di Kharkiv (kereta kebal siri T-80 dan T-84 dengan jenis kereta kebal ini pernah ditawarkan kepada Malaysia oleh Ukraine) dan Antonov (penghasilan pesawat pengangkut taktikal dan strategik Antonov). Ini tidak termasuk indusri senjata ringan, bom, artileri, pesawat dan industri kapal perang.

Dari segi kereta kebal, Ukraine mempunyai 2,000 aset kereta kebal terdiri daripada 350 kereta kebal T-80, 1,000 kereta kebal T-72 dan 700 kereta kebal T-64.

Bagaimanapun, apabila Tirai Besi jatuh pada 1991 dan hilangnya ancaman perang di Eropah, kewujudan beribu-ribu aset kereta perisai terutama kereta kebal merupakan satu beban dari segi operasi, bajet dan sumber manusia.

Tambahan pula, wujud satu dimensi baru peperangan di mana satelit, internet dan kuasa udara termasuk pengeboman strategik menjadi fokus utama. Menerusi doktrin ketenteraan baru ini, ia mengakibatkan pergerakan kumpulan kereta perisai seperti disaksikan di Kursk sudah tidak lagi relevan.

Kemajuan dan kepentingan strategiknya juga dapat dilihat menerusi pemilikan 1,700 senjata nuklear pelbagai jenis tinggalan Soviet pada 1991. Satu pertiga daripada senjata nuklear Soviet masih ada di Ukraine pada ketika itu. Antara aset nuklear Soviet yang ada ialah 130 buah UR-100N ICBM, 46 buah RT-23 Molodets ICBM dan 33 Pesawat Pengebom Berat (Heavy Bombers – Nuclear Capable).

Ukraine kemudiannya memeterai Protokol Lisbon dan mematuhi Perjanjian Pengawalan Senjata Nuklear (NPT). Dengan mematuhi NPT, negara itu memindahkan kesemua senjata nuklearnya ke Russia untuk proses pelupusan. Pemindahan semua komponen ini termasuklah kepala peledak, peluru berpandu jarak dekat dan peluru berpandu udara dan ICBM selesai pada 2001.

Malah, Ukraine sendiri mempunyai dan menguruskan 15 loji nuklear legasi Soviet untuk memenuhi 50% bekalan tenaganya. Selama ini, Ukraine memperoleh bekalan bahan bakar nuklear dari Russia. Tetapi semua itu berubah dengan mereka mendapatkan bekalan dari Westinghouse, US atas sebab pergeseran geopolitik. Negara itu turut melahirkan ramai pemimpin kanan Soviet, saintis dan ahli sukan yang menyumbang pada kemajuan Soviet selama berdekad lamanya.

Rusia Pasca-Kesatuan Soviet

Kesatuan Soviet mula goyah dan dibelenggu pelbagai masalah domestik sejak melancarkan operasi ketenteraan di Afghanistan pada tahun 80-an. Dengan perbelanjaan yang tinggi dan tekanan antarabangsa, masalah ekonomi dalaman dan sosial mula mengundang masalah kepada pihak Soviet.

Pemimpin Soviet terakhir, Mikhail Gorbachev berusaha menggerakkan reformasi ekonomi dan sosial yang drastik iaitu “Glasnost” dan “Perestoroika”. Keputusan beliau membenarkan kewujudan pelbagai parti, mengadakan institusi presiden Kesatuan Soviet dan membawa demokrasi secara perlahan-lahan mengakibatkan ketidakstabilan pada kawalan komunis dan kejatuhan Kesatuan Soviet pada 1991.

Presiden Russia yang pertama, Boris Yeltsin menerajui Persekutuan Russia terpaksa mendepani pelbagai masalah tinggalan pasca-Soviet termasuk reformasi ekonomi, kewujudan oligarki dan keruntuhan perkhidmatan sosial. Rusia juga berdepan pemberontakan di wilayah-wilayah seperti Chechnya dan Caucasus. Era ketidakstabilan ini berterusan sehinggalah Vladimir Putin meneraju Russia.

Walau bagaimanapun, Russia masih dilihat sebagai mini Soviet dan merupakan kuasa besar nuklear serta ketenteraan dunia. Ia masih berpengaruh dan mempunyai hemegoninya yang tersendiri. Ini membawa kepada penubuhan Commonwealth Of Independent States/Komanwel Negara-Negara Bebas (CIS) oleh Rusia usai sahaja pembubaran Kesatuan Soviet. Objektif CIS menjurus kepada kerjasama ekonomi, perdagangan, ketenteraan, politik dan kerjasama pencegahan jenayah rentas sempadan.

Ia dianggotai oleh sembilan negara ahli. Dalam CIS, Ukraine merupakan negara peserta tetapi bukan berstatus negara ahli. Negara itu keluar dari CIS pada 2018 akibat ketegangan berterusan dengan Rusia terutama di Donbass dan Crimea pada 2014.

Crimea Semenanjung Berdarah

Crimea, merupakan kawasan tanah semenanjung di selatan Ukraine dan salah satu lokasi penting akses Laut Hitam. Crimea juga menjadi saksi perang Crimea antara UK, Perancis dan Turki Uthmaniah pada 1853 bagi mengekang kebangkitan Empayar Tsar Russia ketika itu. Kempen tersebut membantu memanjangkan hayat Turki Uthmaniyyah untuk tempoh 70 tahun lagi.

Semasa WWII, Sevastopol di Crimea ketika itu berperanan sebagai pangkalan tentera laut Soviet dan berperanan sebagai ibu pejabat Armada Laut Hitam Soviet. Serangan besar-besaran rejim Nazi Jerman semasa Operasi Barbarossa ke atas bandar berkenaan memaksa pihak Soviet berundur. Sevastopol kemudiannya diserap sebaga jajahan takluk Nazi Jerman sehingga diserahkan kembali kepada mereka selepas tamat WWII.

Sepanjang era Soviet, Sevastopol merupakan lokasi strategik Tentera Laut Soviet dan memangkin pembangunan pelbagai indusri maritim bagi menyokong operasinya. Malah, populasi etnik Rusia meningkat dan signifikan di Crimea. Tetapi semua itu berubah apabila Nikita Khrushchev menyerahkan Crimea kepada Ukraine pada 1954. Dengan penyerahan tersebut, ia merupakan permulaan pergolakan wilayah kita saksikan pada era moden ini.

Referendum kemudiannya dijalankan di Crimea pada 2014 bagi menyokong wilayah itu dimasukkan sebagai sebahagian daripada Rusia. Hal ini membawa kepada pelbagai justifikasi antarabangsa dengan tentera Rusia masih berada di situ atas arahan Vladimir Putin. Segala urusan domestik dan antarabangsa Crimea kini dikawal sepenuhnya oleh Kremlin dengan bendera negara itu dikibarkan di setiap mercu tanda wilayah berkenaan.

Krisis 2022 dan Jangkaan

Ketegangan sempadan antara Ukraine dan Rusia ini tercetus akibat perubahan geopolitik sejak Perang Dingin lagi. Rusia ingin mengekalkan zon penampan untuk mengelak sebarang serangan dilancarkan dari barat. Sekiranya Ukraine bergelar ahli NATO, aset-aset pertubuhan itu boleh ditempatkan di sempadan Rusia. Ini boleh mengakibatkan mimpi ngeri WWII mereka kembali berulang.

NATO pula terus mengembangkan pakatannya termasuk membenarkan kemasukan negara-negara bekas Kesatuan Soviet. Ini mengundang rasa kurang senang Rusia kerana secara tidak langsugn mencabar pengaruhnya sebagai kuasa besar.

Poland, Georgia dan negara-negara Baltik yang mesra NATO melihat ini peluang untuk memodenkan peralatan dan jentera ketenteraan mereka. Ini termasuk memperbaharui doktrin operasi sekaligus meninggalkan semua legasi ketenteraan silam Soviet di belakang.

Bagaimanapun, tidak semua negara NATO senang dengan tindak-tanduk AS yang dilihat agresif menambah bilangan ahli NATO. Salah satu daripadanya ialah Perancis yang berusaha menjadi pendamai semasa konflik Rusia-Ukraine tercetus. Malah, bukan sekali Presiden Emmanuel Macron berhubung dengan Putin bagi mencari penyelesaian konflik kedua-dua negara.

Eropah, suka atau tidak, memerlukan bekalan gas Rusia bagi menjana ekonomi mereka. Ketika ini, mereka mencari bekalan gas alternatif untuk mengurangkan kebergantungan kepada Rusia. Tetapi jika ada sekalipun, ia tidak akan mengisi kelompangan bilangan gas yang dibekalkan Rusia.

Jika peperangan berlaku sekalipun, ianya berskala terhad seperti Russia vs Ukraine 2014 dan Russia vs Georgia 2008. Paling penting, ia tidak melibatkan pertembungan kuasa besar NATO vs Rusia seperti diramal sesetengah pihak.

Pergerakan tentera dan aset besar-besaran oleh NATO dan Rusia dilihat sebagai “gunboat diplomacy”atau “show of force” sahaja. Begitupun, perkara sebegini boleh saja akan membawa kepada kerugian global lebih teruk terutama bila dunia cuba pulih daripada pandemik Covid-19. Perkara yang dibimbangi akhirnya berlaku pada penghujung Februari lepas apabila Rusia menyerang Ukraine.

Memahami garis masa dan sejarah geopolitik Eropah Timur akan membantu kita mendapat gambaran menyeluruh setiap peristiwa yang berlaku. Apapun ia memberikan pengajaran yang jelas agar Malaysia, tidak hanya mengharapkan air liur menyebut diplomasi semata-mata sahaja dalam mempertahankan kedaulatan negara.

Artikel dikirimkan oleh Muhammad Faiq Shaf’ii untuk The Patriots.


Presiden Harvard Islam Pertama

Amerika Syarikat mempunyai lapan universiti penyelidikan swasta yang sangat masyhur di seluruh dunia. Mereka terdiri daripada Brown, Columbia, Cornell, Dartmouth, Harvard, Pennsylvania, Princeton dan Yale – semuanya sebahagian daripada Ivy League (ataupun the Ancient Eight).

Dan mereka terkenal dengan jasa akademik. Walaupun swasta, Ivy League memilih golongan tertentu sahaja sekali gus menyebabkan seakan-akan sifat elitisme (Vedder, 2020).

Universiti Harvard terletak di Cambridge, Massachusetts yang ditubuhkan pada tahun 1636 sebelum Amerika Syarikat mengisytiharkan kemerdekaan lagi.

Asalnya Harvard mendidik golongan pendakwah mazhab Congregational atau Unitarian.

Bermula abad ke-18, kurikulumnya sudah tidak lagi bersangkut paut dengan agama. Dan 100 tahun kemudian, Harvard sudah menjadi sebahagian daripada universiti disegani.

Pada tahun 1817, Harvard menubuhkan institusi pendidikan untuk undang-undang iaitu Harvard Law School (HLS). Hari ini HLS merupakan universiti undang-undang tertua dan terkemuka (Badenhausen, 2011).

HLS telah menghasilkan alumni-alumni sangat hebat seperti Rutherford B. Hayes dan Barack Obama – kedua-duanya menjadi Presiden Amerika Syarikat.

Tidak lupa juga Michelle Obama, yang merupakan graduan HLS. Michael Dukakis, Mitt Romney dan Tim Kaine yang tidak memenangi pilihan raya juga bergraduan HLS.

Senang kata, HLS memang antara tempat pengajian idaman ramai. Pelajar di sini mempunyai sebuah kumpulan bebas yang boleh menerbitkan ulasan undang-undang mereka dalam sebuah penerbitan bernama Harvard Law Review.

Setiap tahun, lapan ulasan diterbitkan secara konsisten sejak tahun 1887. Dan Harvard Law Review memilih seorang pelajar sebagai ketua, iaitu jawatan Presiden.

Semasa belajar, Obama merupakan warga Afrika-Amerika pertama yang menjadi Presiden Harvard Law Review.

Menyambut Presiden Baharu

Pada 20 Januari 2021, dunia menyaksikan Presiden Amerika Syarikat yang baharu. Joe Biden memenangi jawatan ini melalui sebuah pilihan raya yang panas. 20 hari kemudian, Harvard Law Review pula menerima presiden yang baharu.

Cuma mereka memilih seorang Islam yang berbangsa Arab Mesir kelahiran Los Angeles, California. Hassaan Shahawy ialah Islam pertama yang menjadi presiden dalam sejarah 134 tahun, jelas sekali pencapaian amat memberangsangkan.

Beliau dikatakan seseorang sangat pintar tetapi bersifat sangat rendah diri hingga mampu menjadi ketua yang sangat berkomited dari segi pertimbangan.

Pintar dari segi pendidikan, Shahawy aktif melibatkan diri dengan populasi pelarian dan golongan band.µan.

Dan beliau sebenarnya dipilih melalui proses undian, sekali gus menunjukkan bahawa dunia intelektual sekarang ini sangat subur untuk menerima seorang Islam.

Jelas sekali Shahawy ialah seorang minoriti di Amerika Syarikat. Seorang minoriti yang terlibat dalam bidang undang-undang ialah permata keadilan.

Untuk pengetahuan semua, bidangkuasa undang-undang Amerika Syarikat masih mengamalkan dasar perk.auman.

Contohnya, tah.anan Islam terpaksa pilih makan babi atau makanan basi (Sands, 2020). Tetapi peserta rµsµhan pro-Trump boleh pula dihidang makanan organik semasa dita.han polis (Polantz, et al., 2021).

Etnik Afrika di Amerika juga kerap disabitkan kesalahan atas jen.ayah yang tidak dilakukan mereka, terutamanya hµkµman atas tuduhan membµnµh (Hersher, 2017).

Dan golongan sebegini kerap menjadi sasaran Shahawy, yang sangat bersemangat untuk membetulkan semula sistem undang-undang Amerika Syarikat (Akbarzai, 2021).

Di Amerika Syarikat, golongan seperti Shahawy amat digerµ.ni segelintir yang terlalu taksub dan takut pada sistem syariah tanpa memahami langsung apa-apa tentang syariah.

Sebut saja pasal Islam sebagai pemimpin, mesti golongan ini akan berprasangka buruk. Mereka akan fikir bukan-bukan, seolah-olah umat Islam tidak layak menjadi pemimpin.

Shahawy mungkin bukan seorang ahli politik (buat masa ini). Namun platform Harvard Law Review boleh membuka jendela ke bahagian lain.

Jika ditanya pada zaman 1990-an, tentu sekali semua tidak sangka yang Obama mampu menjadi Presiden Amerika Syarikat 28 tahun kemudian.

Tetapi beliau berjaya akhirnya. Siapa tahu satu hari nanti Shahawy mampu memegang jawatan tersebut, sekali gus merµntµhkan prasangka buruk terhadap umat Islam.

Dewasa ini ramai umat Islam sudah menjadi ahli politik Amerika Syarikat. Ilhan Omar dan Rashida Tlaib antaranya bukan setakat menjadi wakil rakyat di Kongres Amerika Syarikat.

Sebaliknya mereka mampu mempertahankan kedudukan dalam pilihan raya susulan. Tidak lupa juga André Carson dan Keith Ellison, kedua-duanya mengangkat syahadah ketika berusia dewasa.

RUJUKAN:

Akbarzai, S. (2021, Februari 11). Harvard Law Review elects its first Muslim president. CNN.

Badenhausen, K. (2011, Mac 8). The Best Law Schools for Getting Rich. Forbes.

Hersher, R. (2017, Mac 7). Black people are wrongly (ditapiskan) of (ditapiskan) more often, data show. NPR.

Polantz, K., et al. (2021, Februari 3). ‘QAnon Shaman’ (ditapiskan) should be given organic food while in jail after going on hunger (ditapiskan), federal judge says. CNN Politics.

Sands, G. (2020, Ogos 24). Muslim ICE (ditapiskan) forced to choose between expired meals or eating pork, advocate groups say. CNN Politics.

Vedder, R. (2020, Mei 7). Does attending elite colleges make you happy? Lessons from the admissions (ditapiskan). Forbes.


I Kill Giants (2017): Defense Mechanism

Setiap manusia mempunyai rangka emosi yang berbeza intensiti dan kompleksiti. Kadang-kala emosi yang bergolak dalam diri kita sendiri pun tidak mampu kita fahami, apatah lagi ingin memahami emosi orang lain. Oleh kerana ini lah, kita dapat lihat bahawa kadang-kala perlakuan kita terlalu terdorong oleh emosi berbanding logik yang sepatutnya. Hal ini kerana, bagaimana pun kita cuba menafikan, setiap keputusan yang kita lakukan sebenarnya memang terdorong oleh emosi walaupun sedikit. Alasko (2012) menegaskan bahawa emosi-emosi seperti kasih sayang, kebencian, kemahuan, tamak, bangga dan sebagainya merupakan pengaruh yang kuat dalam pemprosesan fakta. Dalam erti kata lain, soal hati cenderung untuk sentiasa menang apabila berlawan dengan soal akal fikiran.

I Kill Giants merupakan sebuah filem bergenre drama fantasi yang ditayangkan pada tahun 2017. Filem lakonan Madison Wolfe (The Conjuring 2) dan Zoe Saldana (Guardians of the Galaxy) ini juga diterbitkan oleh penerbit filem Harry Potter. Filem ini diadaptasi daripada sebuah novel grafik karya Kelly dan Ken Niimura.

Secara ringkas, filem ini mengisahkan tentang watak utama iaitu seorang pelajar sekolah bernama Barbara (lakonan Madison Wolfe) yang dianggap aneh dan tidak mempunyai rakan di sekolah. Barbara yang suka menyendiri dalam ‘dunia’ nya sendiri menghabiskan masa lapang dalam misi membunuh ‘Giants’ yang dipercayainya menggugat keselamatan penduduk di sekitar kawasan tempat tinggalnya di Jersey. Seorang guru kaunseling yang juga pakar psikologi di sekolah (lakonan Zoe Saldana) cuba merungkai misteri dan membaca minda Barbara yang sentiasa bijak menepis segala soalan yang diajukan kepadanya. Barbara yang tidak mempunyai rakan di samping sentiasa dibuli oleh seorang pelajar bernama Taylor, bertemu dengan seorang rakan yang baru berpindah bernama Sophia. Sophia merupakan satu-satunya rakan Barbara yang menemaninya dan ‘melayan’ segala kisah Barbara mengenai ‘giants’ yang membelenggu pekan kecil mereka.

Filem ini agak sukar untuk difahami oleh penonton pada awalnya. Secara jujurnya, penonton mungkin akan merasa bosan dan tertanya-tanya kerana ‘closure’ ataupun penjelasan filem ini terletak pada pengakhiran cerita. Namun begtu, tidak rugi untuk menonton sehingga ke penghabisan cerita. Filem yang berjudul seperti buku fantasi kanak-kanak ini sebenarnya lebih ‘deep’ daripada yang disangkakan. Dan seperti filem-filem ‘deep’ yang lain, penonton perlu menggunakan akal fikiran untuk benar-benar memahami mesej yang cuba disampaikan menerusi penceritaan.

1. Defense Mechanism

Defense mechanism ataupun mekanisma pertahanan merupakan strategi psikologi yang digunakan secara tidak langsung oleh individu untuk mengelakkan diri daripada kebimbangan mahupun kerisauan yang diakibatkan oleh perasaan ataupun pemikiran yang tidak dapat atau sukar diterima.

Sebagai contoh, terdapat individu yang tidak mahu jatuh cinta kerana risau bahawa diri mereka akan disakiti oleh pasangan. Terdapat juga individu yang sengaja tidak mahu menjalankan hubungan persahabatan kerana tidak mahu dikhianati. Kedua-dua contoh ini merupakan contoh mudah ‘defense mechanism’.

Freud (1936) menjelaskan bahawa antara jenis-jenis utama Defense Mechanism termasuklah:

Represi ini merupakan mekanisma tidak sedar di mana ego akan sentiasa menghalang pemikiran daripada menjadi ‘sedar’. Pemikiran yang sentiasa dalam keadan represi merupakan pemikiran yang akan menyebabkan kebimbangan dan mekanisma ini memudaratkan dalam jangka masa panjang. Hal ini kerana mekanisma represi ini melibatkan penyembunyian secara paksa akan segala memori, idea mahupun kemahuan yang terlibat. Walaupun disembunyikan, ianya tetap akan menyebabkan kebimbangan melampau. Sebagai contoh, seorang kanak-kanak yang didera boleh memilih untuk terus ‘melupakan’ penderaan yang dihadapi apabila meningkat dewasa dan mekanisma ini dikenali sebagai ‘repression’.

2. Projection

Projection merupakan mekanisma di mana individu mengatributkan pemikiran, perasaan mahupun motif diri sendiri terhadap individu lain. Pemikiran-pemikiran yang selalunya diatributkan pada orang lain merupakan pemikiran yang membawa rasa bersalah seperti pemikiran yang bersikap agresif mahupun seksual. Sebagai contoh apabila kita membenci seseorang, superego dalam diri kita akan memberitahu bahawa membenci itu tidak baik. Oleh itu, kita akan menyelesaikan masalah ini dengan meyakinkan diri bahawa orang terbabit yang membenci kita dan bukanlah sebaliknya.

3. Displacement

Displacement pula melibatkan pemindahan dorongan agresif terhadap individu yang lemah. Boleh jadi sasaran merupakan individu mahupun barangan yang dijadikan pengganti simbolik. Hal ini dapat kita lihat apabila mereka yang tidak selesa akan kemahuan seksual sendiri akhirnya menggantikan kemahuan tersebut dengan ‘fetish’. Contoh lain yang lebih mudah adalah apabila kita dimarahi Bos di tempat kerja. Namun begitu, perasaan tidak puas hati kita tidak dilepaskan pada Bos tetapi dilepaskan pada isteri ataupun anak di rumah dengan cara yang agresif seperti memukul ataupun menengking.

4. Sublimation

Sublimation ini lebih kurang sama dengan displacement. Namun, sublimation ini terjadi apabila kita berjaya mendorong emosi dengan cara yang lebih konstruktif. Sebagai contoh, luahan ketidak-puasan hati itu kita lakukan dalam bentuk penulisan atau gubahan lagu berbanding perlakuan yang agresif. Selalunya, artis mahupun penyanyi merupakan individu yang mempamerkan mekanisma berbentuk sublimation ini.

5. Denial

Denial ini mudah. Ianya melibatkan penafian ataupun penahanan peristiwa daripada kesedaran kita sendiri. Dalam erti kata lain, kita menafikan atau menolak kewujudan sesuatu peristiwa apabila kita tidak suka ataupun kita tidak mampu menghadapinya. Mekanisma penafian ini merupakan antara mekanisma yang sangat berbahaya kerana ianya melibatkan realiti. Selalunya mereka yang mempamerkan mekanisma denial ini merupakan mereka yang tidak dapat menerima realiti. Misalnya, seorang perokok tegar mempamerkan mekanisma denial apabila dia tidak mahu mengaku bahawa aktiviti merokok menjejaskan kesihatan.

Aplikasi dalam I Kill Giants

Menerusi filem I Kill Giants ini, defense mechanisme yang amat jelas dipamerkan adalah denial. Watak utama, iaitu Barbara membina ‘dunia’ fantasinya sendiri dengan watak unik seperti dirinya yang membunuh mahkluk gergasi serta kewujudan mahkluk-mahkluk gergasi yang pelbagai jenis. Barbara juga mencipta satu tukul istimewa yang dipercayai paling berkuasa untuk membunuh ‘giant’ yang paling kuat iaitu Titan.

Jika filem I Kill Giants ini berkisar tentang dunia fantasi, kewujudan ‘giants’ mungkin masih masuk akal. Namun dunia yang didiami Barbara adalah dunia realiti dan dia merupakan satu-satunya orang yang mengakui kewujudan raksasa sekali gus mendapatkannya gelaran ‘aneh’. Rakannya, Sophia yang pada mulanya melayan kerenah nya juga akhirnya sedar bahawa ternyata Barbara mempunyai gangguan emosi yang seterusnya menjejaskan pemikiran logiknya dan menyebabkan perlakuannya yang aneh.

‘Giant’ yang dirujuk dalam filem ini bukanlah raksasa seperti yang dipercayai kewujudan dan sering terpamer dalam khayalan Barbara. ‘Giant’ yang sebenarnya boleh merujuk kepada 2 benda iaitu ketakutan dan juga pasukan pemain baseball New York yang digelar New York Giants. Dan kedua-duanya mempunyai hubungan yang cukup rapat dan kompleks dengan ibu Barbara. Namun, watak ibu Barbara hanya diperjelaskan pada pengkahiran filem sekali gus membuatkan jalan cerita serta mesej di sebalik filem ini mudah difahami apabila penonton menonton dari awal sehingga penamat cerita.

‘Giant’ yang cuba dilawan dan dibunuh oleh Barbara adalah ketakutan dirinya sendiri yang menjelma sebagai raksasa. Barbara menonjolkan mekanisma yang berbentuk denial ataupun penafian di mana dia menolak segala realiti hidupnya, terutamanya realiti di mana ibunya sedang sakit tenat dan terlantar di atas katil. Barbara langsung tidak menemui ataupun bercerita tentang ibunya walaupun mereka tinggal di dalam rumah yang sama. Barbara meluangkan masa di tingkat bawah dan menghalang dirinya untuk naik ke tingkat atas rumah, di mana bilik ibunya berada. Hal ini kerana, Barbara amat takutkan realiti di mana ibunya yang sakit tenat akan pergi meninggalkan dirinya dan dunia. Oleh itu, dengan menolak segala realiti yang berkait dengan ibunya dan mencipta ‘dunia’ nya sendiri, dia merasakan bahawa ibunya akan dapat diselamatkan, terutamanya apabila dia sendiri meyakinkan diri bahawa dia memburu ‘giant’ kerana raksasa tersebut ingin membunuh ibunya.

I Kill Giants merupakan sebuah filem yang mengetengahkan genre psikologi yang baik di sebalik CGI yang menarik serta judul yang berbunyi seperti filem aksi. Filem ini juga boleh dikira sebagai filem yang ‘disturbing’ bagi mereka yang tidak memahami apa yang cuba disampaikan, bak kata Barbara sendiri ‘People fear what they don’t understand.’

Namun bagi mereka yang mendalami filem ini, ianya merupakan salah satu filem yang mengetengahkan mesej-mesej yang membina dan menguatkan semangat, terutamanya bagi mereka yang terganggu emosinya atas pelbagai sebab.

I Kill Giants mengajar penonton untuk berdiri dan melawan ketakutan masing-masing. Dan ketakutan yang dimaksudkan tidak kira lah berpunca daripada akal, hati mahupun faktor luaran seperti penderaan mahupun pembulian. Cara melawan juga perlu lah betul iaitu dengan menerima segalanya dahulu. Walau apa pun yang terjadi, kunci utama untuk menyelesaikan masalah adalah dengan menerima realiti. Hal ini kerana, hanya dengan mengakui kewujudan realiti itu baru lah keberanian itu akan muncul dan dapat digunakan untuk berlawan dengan segala jenis kebimbangan dan ketakutan.

Jangan pernah takut lari daripada masalah kerana masalah adalah lumrah kehidupan. Justeru, berdepanlah dengan kehidupan dengan penuh berani. Memetik kata-kata Titan iaitu ‘raksasa’ yang paling digeruni Barbara, ‘All things that live in this world die. This is why you must find joy in the living, while the time is yours. And not fear the end. To deny this is to deny life. But to embrace it. Can you embrace it? You are stronger than you think.’

Tontonlah filem ini kerana ianya akan mengajar kita menjadi kuat dan berani berdepan dengan apa jua keadaan. Kerana dalam apa jua pengakhiran, ‘We are all going to be alright. We are stronger than we think.’

Rujukan & bacaan lanjut:


Pizza Hut Hantar Pizza Ke Angkasa

Kisah ringkas bagaimana Pizza Hut pernah buat idea gila untuk meletakkan logo mereka di bulan.

Pada tahun 2000, Pizza Hut telah menghabiskan USD 1Juta dolar untuk menjadi syarikat pertama untuk menghantar pizza ke angkasa. Pizza Hut menggunakan roket Proton Rusia dalam modul perkhidmatan yang diketuai oleh Stesen Angkasa Antarabangsa. Di bahagian roket itu, terdapat logo Pizza Hut yang besar. Kosmonaut Rusia kemudiannya difilemkan memakan kepingan pizza mereka.

Angkasawan Amerika tidak dibenarkan untuk makan pizza atau muncul dalam mana-mana video promosi, dan iklan tersebut tidak keluar daripada Rusia.

Polisi NASA

Oleh kerana NASA adalah agensi kerajaan, ia mempunyai dasar yang ketat terhadap pekerja yang menyokong mana-mana produj. Rusia tidak mempunyai polisi atau undang-undang sebegitu.

Sebagai contoh, sejak permulaan program penerbangan angkasa NASA, mereka telah menghantar coklat M&M ke ruang untuk angkasawan makan. Daripada memanggil ya coklat M&M, angkasawan perlu memanggilnya coklat bersalut-gula.

Potensi Pendapatan

Institut Sains dan Teknologi menganggarkan bahawa NASA boleh membuat sekitar USD100 juta daripada iklan. Ini kedengaran seperti jumlah wang yang banyak tetapi sebenarnya adalah jumlah kecil apabila ia datang kepada penerbangan angkasa, memandangkan kos Stesen Angkasa Antarabangsa sahaja adalah USD 400 juta setahun.

Russia, sebaliknya, adalah jauh lebih terbuka kepada idea menggunakan iklan.

Pada tahun 1990, Rangkaian TV Jepun, Sistem Penyiaran Tokyo (TBS), yang membayar berjuta-juta untuk membolehkan satu wartawan mereka untuk mendapatkan tempat duduk pada roket untuk Stesen Angkasa yang dimiliki oleh Rusia. Hasilnya, TBS dibenarkan untuk meletakkan logo mereka di bahagian badan roket.

Pada 1996, kosmonaut Rusia mengambil tin Pepsi saiz besar untuk terapung di luar Stesen Angkasa Mir untuk Pepsi membuat ruang komersial pertama di Angkasa

Pada tahun 1997, iklan untuk jenama susu Israel, Tnuva, telah difilemkan di Stesen Angkasa Mir.

Pada tahun 2006, angkasawan Rusia memukul bola Golf dalam ruang semasa spacewalk sebagai sebahagian daripada iklan untuk firma Golf Kanada, Element 21.
Bola itu dianggarkan telah mengembara satu juta batu di sekitar orbit bumi sebelum memasuki atmosfera dan terbakar.

Pelan Asal Pizza Hut

Iklan ini adalah sedikit berbanding dengan apa yang Pizza Hut pada asalnya merancang untuk dilakukan sebelum mereka menghantar pizza mereka ke angkasa. Pada tahun 2000, mereka melihat kepada idea untuk memancarkan logo Pizza Hut ke permukaan bulan menggunakan lasers berkuasa tinggi.

Selepas membincangkan idea dengan delegasi saintis dan ahli fizik, mereka menyedari bahawa usaha itu akan menjadi hampir mustahil kerana jumlah ketepatan dan kuasa yang diperlukan. Pada akhirnya, ia akan mempunyai kos beratus-ratus juta dolar untuk dibangunkan.

Masa Depan Pengiklanan Di Angkasa

Pada tahun 2019, syarikat permulaan Rusia mencadangkan untuk mewujudkan sebahagian cahaya satelit di angkasa untuk mewujudkan papan iklan angkasa. Iklan itu akan berada di bahagian bumi pada orbit renda, bukan dalam atmosfera, tetapi masih boleh dilihat oleh sesiapa di bumi pada waktu malam.

Satelit kecil akan “deorbited” secara kawalan selepas setahun dan akan membakar apabila memasuki semula atmosfera bumi.

Rancangan syarikat permulaan itu telah mendapat kritikan besar dari komuniti saintifik, menyatakan bahawa Rancangan itu tidak mempunyai tujuan yang baik dan tak berfaedah.

Syarikat seperti SpaceX telah mengurangkan kos melancarkan roket mereka dengan banyaknya. Dengan peningkatan penonton dalam talian dan perhatian media yang berkaitan dengan pelancaran roket ini, ia mungkin munasabah untuk Syarikat persendirian untuk mula menerima tawaran iklan, sama ada kita suka atau tidak.

Kita hanya boleh berharap bahawa langkah pertama manusia ke Marikh tidak ditaja oleh Pizza Hut.

Ataupun syarikat milik Alif Syukri.

Who knows?


Amerika Syarikat Tak Ingin Masuk Komanwel Demi Maruah Negara

Tidak sangka puak konspirasi terkulat-kulat apabila kami naikkan hujahbalas berkaitan perkaitan dangkal melibatkan Brummie the Bull. Sudahlah tidak mampu jawab balik, mereka serang katanya kami tak percaya Qur’an. Lawak. Kami buat program tadarus online; mereka tidak muncul pun. Tetapi dalam lambakan komen, ada yang bertanya – kenapa Malaysia masuk Sukan Komanwel sedangkan Amerika Syarikat enggan?

Nada pertanyaan agak panas juga. Dan renung balik, nampak macam Amerika Syarikat mahu menjaga maruah dan enggan bersangkut-paut dengan bekas penjajah. Untuk faham kedudukan Amerika Syarikat, kena renung balik sisi sejarah. Kerana ada jawapan di sebalik timbunan masa.

Sebelum tu, kami nak galakkan korang beli buku POLITIK UNTUK PEMULA. Dalam buku ni, ada segala ulasan mengenai kerajaan, kepimpinan dan pentadbiran yang menjadi sebahagian daripada politik. Korang boleh tahu terus pasal demokrasi, autokrasi, monarki bagai. Malah ada juga ulasan tentang kerajaan berparlimen dan berpresiden. Link pembelian: https://bit.ly/3vK4xw5

Jalinan Hubungan Komanwel

Sebelum Perang Dunia Pertama, tiada kuasa mampu menandingi Empayar British dari segi pengaruh. Amerika Syarikat pada masa ini adalah sebuah negara pencabar tetapi belum berpengaruh. Empayar Rusia pula sudah berada dalam keadaan nyawa-nyawa ikan. British memegang 23 peratus daripada populasi dunia, sebagai empayar paling besar dalam sejarah sampai digelar “empayar yang Matahari takkan terbenam” (Jackson, 2013).

Perang Dunia Kedua mengakhiri segala-galanya, dan British menerima hakikat zaman penjajahan mereka sudah habis. Pada tahun 1926, mereka mengumumkan semua ‘Komuniti’ (senang cakap, negara) dalam Empayar British adalah sama taraf dan bersatu dengan sumpah setia pada Takhta London, sekali gus adalah ahli Komanwel Kebangsaan (Commonwealth of Nations). Jadi asal-usul temasya yang dipanggil Commonwealth Games (Sukan Komanwel) berputik daripada pengisytiharan ini.

Komanwel Kebangsaan masih wujud sampai sekarang, diketuai Elizabeth II dengan bakal pengganti adalah Putera Charles (BBC, 2018). Ketua Komanwel ini simbolik semata-mata – tiada kuasa pada negara lain, walau sedikit pun.

Urat Amerika Syarikat Daripada Saraf Inggeris… bukan British

Pertama sekali, kena faham sebuah negara ikut pembentukannya. Amerika Syarikat tidak pernah menjadi sebahagian daripada Empayar British. Persekutuan Tanah Melayu misalnya diasaskan pada tahun 1948, tetapi merdeka 11 tahun kemudian. India pula katanya merdeka pada tahun 1947… tetapi sebenarnya 1950. Mana mungkin India merdeka 1947, sedangkan itulah tahun British membelah “British Raj” menjadi India dan Pakistan. Jadi antara 1947 hingga 1950, India wujud sebagai wilayah jajahan British dipanggil Dominion of India (Pakistan pula Dominion of Pakistan).

Jadi ada satu zaman yang mana London melepaskan negara-negara dijajah… tetapi masih lagi sebahagian daripada Empayar British, sepertimana diisytihar pada tahun 1926. Persekutuan Tanah Melayu, Dominion of India dan Dominion of Pakistan bersifat sama rata, tetapi tiada siapa terlalu bodoh percaya mereka sama rata dengan United Kingdom.

Amerika Syarikat tidak pernah mendapat pelepasan sedemikian. George Washington menggabungkan The Thirteen Colonies dalam perjuangan untuk keluar daripada cengkaman British. Ini bermakna, Amerika Syarikat diasaskan semasa zaman peperangan anti-British bermula tahun 1776. Ia mencapai kemerdekaan susulan Perjanjian Paris tujuh tahun kemudian. Apabila keluar daripada cengkaman British, kerajaan Amerika Syarikat memastikan negaranya setaraf dengan semua negara di dunia ini.

Angan-angan politik bertukar menjadi cita-cita geopolitik, kini meletakkan Amerika Syarikat di atas kepentingan semua negara. Sebab itu mereka tidak kisah mendaratkan Nancy Pelosi di Taiwan, tanpa mempedulikan kata-kata China. Dan tiada siapa boleh buat apa-apa, sekalipun gandingan George W. Bush dan Dick Cheney membinasakan Iraq… padahal Jerman selamba bertempik pada Donald Rumsfeld cakap “kami tak percaya” (berkenaan tuduhan Amerika Syarikat terhadap Iraq).

Dari segi bahasa, Amerika Syarikat tidak pernah wujud sebahagian daripada Empayar British. The Thirteen Colonies bukan sebuah negara. Anggap ia sebagai rahim yang mengeluarkan Amerika Syarikat. Dan Perang Pembebasan Amerika (American Revolutionary War) adalah ‘sakit beranak’. Kalau bukan Empayar British, macam mana Amerika Syarikat boleh masuk Commonwealth of Nations pula. Mereka hanya masuk Komanwel tersebut sebagai “ahli bersekutu” (associate member) saja… tak pernah jadi “ahli penuh”. Jadi Amerika Syarikat tidak boleh masuk Sukan Komanwel… atau lebih tepat sekali, Amerika Syarikat tidak ingin pun.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

BBC. (2018, April 20). Prince Charles to be next Commonwealth head. BBC.

Jackson, A. (2013). The British Empire: A Very Short Introduction. OUP. Halaman 5-6.